1 Jo Korint 9 ACO85 - An pe alone kena? An pe lakwena? - Bible Search\n1 Jo Korint 8 1 Jo Korint 10\n1 Jo Korint 9\nTwero ma lukwena gitye kwede\n1An pe alone kena? An pe lakwena? Yam pe aneno Rwotwa Yecu Kricito? Wun pe adwoggi me ticca i Rwot? 2Kadi bed jo mogo pe giye ni an lakwena, ento ki tuŋ botwu an lakwena, pien wun kikomwu aye wubedo lanyut me kwenana i Rwot.\n3Meno aye pidona bot jo ma giroka ki peny. 4Pe watye ki twero me noŋo cam ki mat ma iwa mito? 5Pe atye ki twero me tero dako ma Lakricitayo kacel kweda i wotta, macalo lukwena mukene, ki omego pa Rwot, ki Kepa? 6Nyo wan ki Barnaba keken aye myero wati pi camwa piwa kenwa? 7Aŋa ma cito i mony, ci cako culo mucarane pire kene? Aŋa ma pito olok i potone ma pe camo nyig olok mucek iye? Lakwat mene ma pe mato cak ma a i kom lim ma en kwayo.\n8Atye ka loko lok man i kit pa dano keken? Cik kono pe loko lok ma rom ki man? 9-Pien i cik pa Moses gicoyo ni, “Pe itwe dog twon ka tye ka nyono bel.” Lubaŋa mono tamme tye twatwal pi dyaŋ? 10En pe oloko lok meno piwa? I adane lokke yam gicoyo piwa, pien lapur myero opur pur kun noŋo tye ki gen, ŋat ma dino bel bene myero odin kun tye ki gen me noŋo dul mo iye. 11-Ka wacoyo kodi me cwiny i kinwu, meno lokke bedo lok madit twatwal ka wakayo jami mogo me kom ki botwu? 12Ka jo mukene gitye ki twero meno i komwu, ci wan doŋ pe wakatogi kwede woko?\nEnto kadi bed twero meno tye botwa, pe watiyo kwede; wadiyo cwinywa i lok ducu wek pe omi waket ariya mo ma geŋo tito lok me kwena maber i kom Kricito. 13-Pe wuŋeyo ni, jo ma gitiyo tic i ot pa Lubaŋa ginoŋo camgi ki i ot pa Lubaŋa, dok jo ma gitiyo i kom keno tyer gipoko botgi gitum ma gityero? 14-Rwot bene yam ociko i kit yo acel-lu ni, jo ma tito lok me kwena maber myero gunoŋ gin ma gikwo kwede pi tito lok me kwena maber-ri.\n15Ento an pe atiyo ki twero macalo meno wacel. Dok bene pe acoyo lok man ni kono wutima kit meno. Bedo ber ka ato, kato ma dano mo loko wakkena doko gin ma ka cuŋone pe. 16Ka atito lok me kwena maber, myero pe awakke pire, pien gidiya iye adiya. Ka pe atito lok me kwena maber, ci abineno can. 17Ka atimo man pi twerona kena, abinoŋo bakacic, ento ka atimo ma kun pe amito, noŋo atye ka cobo tic ma gimiya. 18Abinoŋo kit bakacic aŋo? Bakacicca en aye yomcwiny ma anoŋo i tito lok me kwena maber, laboŋo ŋolo kit cul mo iye bot dano ma giwinyo, kun bene pe atiyo ki twero ma atye kwede wek anoŋ kony mo ki bot jo ma atito botgi lok me kwena maber.\n19Kadi bed alone kena i nyim dano ducu, ento doŋ atyeko mine me bedo opii pa jo ducu, wek anoŋgi mapol. 20Ka abedo bot Lujudaya alokke abedo macalo Lujudaya, wek anoŋ Lujudaya mogo; bot jo ma tye i te cik pa Moses abedo bene macalo ŋat ma tye i te cik, kadi bed an kikoma pe atye i te cik, wek anoŋ jo ma tye i te cik. 21Bot Lurok ma pe i te cik pa Moses abedo macalo ŋat ma pe i te cik, kun noŋo pe atye laboŋo cik pa Lubaŋa, ento abedo i te cik pa Kricito. 22Bot jo ma gigoro i niyegi, alokke adoko dano magoro bene, wek anoŋ jo magoro. Alubo kit ducu ma dano gitye kwede, wek omiya alar jo mogo i yo ducu. 23Meno ducu atiyo pi lok me kwena maber, wek an bene anywak gum mo ma a iye kacel kwedgi.\n24Pe wuŋeyo ni, jo ma gipyem i ŋwec ducu giriŋo, ento dano acel keken aye ma limo mot me pwoc? Wun bene wuriŋ kumeno wek wunoŋ mot me pwoc. 25Dano acel acel ma pyem i tuko myero ogwokke kene i yo ducu. Gitimo meno wek ginoŋ lalukana ma balle woko, ento wan watimo pi noŋo lalukana ma pe ballene. 26An mera ariŋo atir ma pe acabbe atata; ka awacci atye i tuko me doŋŋe, pe adoŋo piny macalo ŋat ma doŋo yamo ata. 27Acano koma, kun bene aloye calo opiina, wek ka doŋ atyeko tito lok bot jo mukene, pe abed ŋat ma pe gipwoyo.


Gin akwana i leb Acholi (1996-2022)\nMan ka kwedo lok i bukke ma Lucaden pa Jehovah gugoyo i leb mapol.\nPi kwanyo bukke, tim ber icit i jw.org.\nCeng Angwen, Juni 30\nRwot otyeko winyo ka abako doga; dok Rwot ogamo legana.—Jab. 6:9.\nTika laremi mo nyo ngat mo me gangwu oteri marac? Ka tye kit meno, ci itwero nongo adwogi maber ki i kwano gin mutimme i kwo pa Abcalom wod pa Kabaka Daudi. (2 Cam. 15:5-14, 31; 18:6-14) Tit ki Jehovah kit ma cwinyi tye ka cwer kwede pi kit ma kiteri kwede marac. (Jab. 6:6-8) I nge meno, go i wi kit ma nen calo Daudi owinyo kwede i kare ma jami magi ducu tye ka timme i kome. En onongo maro Abcalom matek dok onongo geno Akitopel. Kadi bed kit meno, jo aryo magi pud gutere marac. Gucwero cwinye adada dok gutute me neke woko. Daudi onongo twero rwenyo gen woko i kom lureme ducu kun tamo ni gin bene guribbe ki Abcalom i jemo. En onongo twero tamo me laro kwone kun ringo woko kene ki i Jerucalem. Nyo cwinye onongo twero tur adada ma weko en ilo cinge woko. Me ka meno, en olego Jehovah pi kony. En bene openyo kony ki bot lureme. Dok en oketo i tic oyotoyot tam ma en omoko-ni. En omedde ki geno Jehovah kacel ki lureme. w21.03 15 ¶7-8; 17 ¶10-11\nKwano Ginacoya me Nino Ducu—2022\nCeng Abic, Julai 1\nTwero ducu ma i wi polo ki i lobo dong gityeko miyo woko bota.—Mat. 28:18.\nOmyero wabed ki wat macok ki Yecu wek Lubanga ogam legawa. Man tyen lokke ni omyero watim gin mo makato mere waco ni “i nying Yecu” i nge legawa. Myero waniang yo ma Jehovah tiyo kwede ki Yecu me gamo legawa. Yecu owaco ki lupwonnyene ni: “Gin ducu ma wubilego i nyinga, abitiyone.” (Jon 14:13) Kadi bed ni Jehovah aye winyo dok gamo legawa, en omiyo ki Yecu twero me cobo Tamme. Pi meno, ma peya Lubanga ogamo legawa, en kong neno ka ce walubo tira ma Yecu omiyo. Me labolle, Yecu owaco ni: “Ka wutimo kica bot dano pi balgi, ci Wonwu ma tye i polo bene bitimowu kica; ento ka pe wutimo kica bot dano pi balgi, ci Wonwu ma tye i polo bene pe bitimowu kica pi balwu.” (Mat. 6:14, 15) Pud dong pire tek ya, ni water jo mukene kit ma Jehovah kacel ki Yecu giterowa kwede! w20.04 22 ¶6\nCeng Abicel, Julai 2\nWakelo botwu lok me kwena maber, wek wun wua woko ki bot gin ma konnye pe, wulokke bot Lubanga makwo.—Tic 14:15.\nLakwena Paulo oniang miti pa jo ma gubedo ka winyo lokke, dok oloko pwonye wek obed ma rwatte ki mitigi. Me labolle, lwak ma en oloko botgi i Licitra onongo pe gitye ki ngec mo i kom Ginacoya. Pi meno, Paulo onyamo lok kwedgi kun tiyo ki jami ma gitwero niang iye maber. En oloko i kom cam mapatpat ma cek ka karegi oromo ki nongo mit pa kwo. En otiyo ki nyig lok kacel ki labol ma luwiny lokke gitwero niang iye oyotoyot. Ti ki diro me niang miti pa jo me wang ticwu dok ilok yo me pwonyi. Itwero ngeyo miti pa ngat moni nining ka irwatte kwede nyo itye ka donyo i gange? Bed ma wangi bit. Twero bedo ni en tye ka tic i poto, nyo kwano buk, yubo mutoka, nyo timo gin mo mukene. Ka opore, pingo pe iti ki gin ma en tye ka timo me cako lok kwede? (Jon 4:7) Kadi wa bongo ma ngat moni oruko twero titi lok i kome—twero nyuto lobo ma en oa ki iye, ticce, nyo latuk odilo ma en maro. w20.04 11 ¶11-12\nNywakki kun itiyo ki Email


Luŋolkop 2 ACO85 - Lamaika pa Rwot oa ki i Gilgal ocito - Bible Search\nLuŋolkop 1 Luŋolkop 3\nLok pa lamalaika pa Rwot i Bokim\n1Lamaika pa Rwot oa ki i Gilgal ocito i Bokim, ci owacci, “Yam akwanyowu ki i Ejipt, ci akelowu wa i lobo ma yam akwoŋo pire ni abimiyo bot kwarowu. Yam awacci, ‘Pe abituro gicikkena kwedwu matwal, 2-wun bene pe wuket gicikke mo i kinwu ki jo ma gibedo i lobo man. Wubimuko keno jogigi woko.’ Ento wun pe wulubo cikka Man doŋ wutimo aŋo? 3Kombeddi doŋ awaco ni, pe doŋ abiryemogi woko ki i nyimwu; gibidoko lumonewu, ki lubaŋagi bibedo owic me makowu.” 4Ka lamalaika pa Rwot oloko lok meno bot jo Icrael ducu, jo Icrael guwo ki koko. 5Gucako nyig kabedonu ni Bokim ci gutumo gitum bot Rwot kunnu.\nTo pa Yocwa\n6Ka Yocwa ociko lwak ci guket woko kun ŋat acel acel ocito i lobo ma ginaleyane ka camone. 7Jo Icrael gutiyo bot Rwot i kare pa Yocwa ducu ki i kare pa ludoŋo ducu ma yam gudoŋ ka Yocwa doŋ oto, gin jo ma guneno tic madito ducu ma yam Rwot otiyo pi jo Icrael. 8Yocwa wod pa Nun ma latic pa Rwot oto woko ma noŋo mwaka me ditte oromo miya acel ki apar. 9-Guyiko kome i lobone kikome, i ginaleya ma yam gimiyo bote i Timnat-kerec i lobo godi pa jo Epraim i ŋet got Gaac, yo tuŋ acam. 10Ci yalwak meno ducu guto, gudok bot kwarogi, ka dok yalwak mukene olubogi ma pe gigeyo Rwot, kadi tic ma yam en otiyo pi jo Icrael.\nJo Icrael guweko woro Rwot\n11Jo Icrael gucako timo gin ma nen marac i wag Rwot pi woro jogi ma nyiŋgi Baal. 12Gubwoto Rwot Lubaŋa pa kwarogi woko, ma yam okwanyogi ki i lobo Ejipt, ci gucako lubo kor lubaŋa mukene ki i kin lwak lubaŋa pa rok mapatpat ma orumogi dyere-ni; guryebbe i nyimgi, gumiyo kiniga omako Rwot.; 13Gubwoto Rwot woko, guworo jogi Baal mapatpat ki jogi ma mon-gu. 14Pienno kiniga omako Rwot i kom jo Icrael ci omiyogi i ciŋ Iuyak-jamigi, ma gubedo ka yako jamigi, Dok omiyogi woko i te twero pa lumerokgi ma orumogi dyere, omiyo pe doŋ gitwero cuŋ i nyim lumerokgi. 15Ka ma gicito iye ducu i kare-nu, ciŋ Rwot onoŋo tye i komgi likiŋ pi timogi rac, kit ma yam Rwot owaco-ni, kun lubo kit ma Rwot onoŋo okwoŋo botgi; ci piny orem kwedgi woko.\nTic pa luŋolkop\n16Rwot ocako keto luŋolkop ma gularo jo Icrael ki i twero pa jo ma yam giyako jamigi-ni. 17Ento pe guworo dog luŋolkopgi; gubedo ka woro lubaŋa mogo mukene ki tim kwele kwele ki ryebbe i nyimgi, Gulokke gubarre woko oyot ki i yo ma yam kwarogi gulubo. Kwarogi onoŋo yam gulubo cik pa Rwot, ento gin pe gulubo cikke. 18I kare ducu ma Rwot omiyo botgi Laŋolkop mo, ci Rwot obedo ki laŋolkop meno; obedo ka larogi ki i ciŋ lumerokgi pi kare pa Laŋolkop meno ducu. Kica yam mako Rwot i komgi kare ki kare ka gicur i kom jo ma unogi kun gidiyogi ki tek. 19Ento ka laŋolkop mo oto woko, ci gitarre, gidok cen ka timo tim maraco makato kwarogi ducu, kun gilubo kor lubaŋa mogo mukene, giworogi kun giryebbe piny i nyimgi; pe gibwoto timgi mo, kadi wa kit ducu ma gibedo ka lubo pi nwaŋ ŋutgi-ni. 20Mumiyo kiniga omako Rwot i kom jo Icrael, ci owacci, “Jo man guturo gicikkena ma yam acikke kwede ki kwarogi, dok gukwero woro doga. 21Pi meno cakke tin an pe doŋ abiryemo rok mo woko ki i nyimgi ma i kin lwak rok mapatpat ma yam Yocwa oto oweko-ni, 22wek atem ki cwiny jo Icrael, anen ka gibigwokke kun gilubo yo pa Rwot macalo kwarogi yam gugwokke iye, nyo pe.” 23Kit meno Rwot oweko rok meno ducu gubedo, pe oryemogi woko ducu lawaŋacel, dok pe omiyogi i te twero pa Yocwa.


Nekemia 8 ACO85 - I kare ma dwe me abiro oromo, onoŋo - Bible Search\nNekemia 7 Nekemia 9\n1I kare ma dwe me abiro oromo, onoŋo jo Icrael doŋ gitye i gaŋigi. Ci lwak gucokke ki cwiny acel i dyekal ma i nyim Dogcel me Pii; ci gutito bot Ejira ma lapwony-cik pa Lubaŋa ni okel buk me cik pa Moses ma yam Lubaŋa omiyo bot jo Icrael. 2Ci Ejira okelo buk me cik i nyim cokke, ma tye iye co ki mon ki jo ducu ma yam giromo winyone ki niaŋ iye maber, i nino dwe mukwoŋo me dwe me abiro. 3Ejira ocako kwanone i nyimgi, kun ocuŋ okemo dyekal ma i nyim Dogcel me Pii-ni, ocako kwanone odiko nio wa dyeceŋ, kun kwano i nyim co ki mon ducu ki jo ma gitwero niaŋ lokke maber, kun dano ducu guciko itgi ka winyo lok ma i buk me cik. 4Ejira ma lapwony-cik pa Lubaŋa ocuŋ i wi abam bao ma gitiyo pi kwano lok meno, Jo magi yam gucuŋ ka ŋete tuŋ lacuc, Matitia, Cema, Anaya, Uria, Ilkia, ki Maceya; ka dok jo magi gucuŋ ka ŋete tuŋ lacam, Pedaya, Micael, Malkija, Kacum, Kacbadana, Jekaria, ki Meculam. 5I kare ma Ejira ocuŋ malo ka maleŋ i kabedo me kwano buk, lwak ducu guciko waŋgi i kome, Oyabo buk ci dano ducu gua malo gucuŋ. 6Ejira okwoŋo ki pwoyo Rwot, Lubaŋa madit; ci lwak ducu gugamo ni, “Amen, Amen,” kun giriŋo ciŋgi malo; ka dok guryebbe piny, ci guworo Rwot ma gukulo wigi piny i ŋom. 7Ka dok lwak gucuŋ i kabedogi, ci Lulevi magi: Yecwa, Bani, Cerebia, Jamin, Akub, Cebetai, Kodia, Maceya, Kelita, Ajaria, Jojabad, Kanan, ki Pelaya, gukonyo lwak me niaŋ te cik maber, kun onoŋo lwak gubedo i kabedogi mot. 8Gukwano lok me cik nia ki i buk me cik, en aye buk me cik pa Lubaŋa, dok gugonyo te lokke matir bot lwak, wek guniaŋ lok ma gikwano.\n9Ka lwak doŋ guwinyo lok ma gikwano ki i buk me cik, gucako koko cut. Ci Nekemia ma onoŋo en laloc, ki Ejira ma onoŋo ajwaka dok bene lapwony-cik pa Lubaŋa, kacel ki Lulevi ma gupwonyo lwak guwaco bot lwak ni, “Man aye nino maleŋ bot Rwot Lubaŋawa; pe wukum dok bene pe wukoki.” 10Dok owaco botgi ni, “Doŋ wuwot, wucit wucam moo ki wumat koŋo vino maliŋo, wucwal cam mogo bot dano mo ma pe ki cam; pien tin aye nino maleŋ bot Rwotwa; pien yomcwiny pa Rwot en aye tek mewu.” 11Lulevi gujuko dano guliŋ mot, kun giwacci “Wubed mot laliŋ, pien man aye nino maleŋ; pe wubed ki cwercwiny.” 12Lwak guket gucito i gaŋigi ka cam ki ka mat, dok gucwalo cam mogo ma gitye kwede bot luwotgi mukene, pi bedo ki yomcwiny madwoŋ, pien guwinyo lok ma gikwano gitito botgi ci guniaŋ maber.\n13I kom nino me aryone ludito ma giloyo dog odi pa kwarogi ma i kin lwak ducu, kacel ki ajwagi ki Lulevi, gucito bot Ejira ma lapwony-cik pa Lubaŋa pi ŋiyo lok ducu ma tye i buk me cik.\n14-Ci gunoŋo ka ma gicoyo i buk me cik ni Rwot yam ociko Moses ni jo Icrael myero gubed i bolo pi kwero nino madito me dwe me abirone, 15dok myero guywek lokke wek gutit i gaŋigi ducu ki i Jerucalem, kun giwacci, “Wucit i wi godi ka kela jaŋ jeituni, ki jeituni ma i tim, ki yadi ma ŋwecgi kur, yat otit ki yadi ma potgi oluk wek wayub bolo mapol, kit ma gicoyo i buk me cik.” 16Lwak ducu gucito ka kelo jami ma gitito pire-ni ci gutiyo bolo mapol me bedogi, kun dano acel acel timo mere, i wi odigi, i dyekalgi, ki i dyekal me ot pa Lubaŋa, ki i dyekal ma i Dogcel me Pii, ki i dyekal ma i dogcel ma gilwoŋo ni pa Epraim. 17Ki cokke pa lwak ma con gudwogo ki i opii i rok mukene gutiyo bologi ci gubedo iye; cakke i kare pa Yocwa wod pa Nun nio kwede wa i nino meno jo Icrael pe gutiyo kit meno. Ci gubedo ki yomcwiny madit twatwal. 18Dok nino ki nino gikwano lok ma tye i buk me cik pa Lubaŋa i kom nino mukwoŋo nio kwede wa i nino me agikkine. Gukwero nino me cokke maleŋ pi nino abiro; i kom nino me aborone ci gubedo ki cokke maleŋ, ma lubo cik kikome.


Kabaka Nebukadnejar ki Awobe Angwen ma Guwinyo Lubanga | Pwony me Baibul pi Lutino\nPWONY ME 59\nI kare ma Nebukadnejar otero rwodi me Juda i Babilon, en oketo ladit wi luticce ma nyinge Acipenaj ni onen lok me gwokogi. Nebukadnejar ociko Acipenaj ni myero onong awobe ma komgi yot dok giryek loyo aloya ki i kingi. Awobe magi onongo kibipwonyogi pi mwaka adek. Pwonnye man onongo biyubogi me tic i rwom ma malo i lobo Babilon. Awobe-ni onongo myero gupwony kwano, coyo, ki loko leb pa jo Babilon. Myero bene gucam cam ma kabaka ki jo me gang kalle gicamo. Awobe angwen i kin magi gin aye Daniel, Anania, Micael, ki Ajaria. Acipenaj omiyogi nying manyen pa jo Babilon: Beltecajar, Cadrak, Mecak, ki Abednego. Pwony ma gubedo ka nongo tika omiyo gujuko tic pi Jehovah woko?\nAwobe angwen magi gumoko tamgi me woro Jehovah. Onongo gingeyo ni pe omyero gicam cam pa kabaka pien Cik pa Jehovah pe ye ni gucam lee mogo. Pi meno guwaco bot Acipenaj ni: ‘Ladit, pe idiwa me camo cam pa kabaka.’ Acipenaj owaco botgi ni: ‘Ka pe wucamo ci kabaka oneno ni komwu pe yot, en bineka woko!’\nDaniel okatti ki tam maber. En owaco bot ladit ma gwokogi ni: ‘Tim ber kong imiwa pot dek ki nyig ginapita mogo ki pii amata keken pi nino apar. I nge meno, por komwa ki kom awobe ma gicamo cam pa kabaka-ni.’ Lagwok awobe oye tamme.\nI nge temogi pi nino apar, Daniel ki lureme adek onongo komgi nen ma yot loyo awobe mukene-ni ducu. Jehovah onongo cwinye yom ni guwinyo doge. En omiyo bot Daniel ryeko me niang te ginanyuta ki lek.\nI kare ma awobe magi gutyeko pwonnyegi, Acipenaj okelogi bot Nebukadnejar. Kabaka oloko kwedgi ci onongo ni Daniel, Anania, Micael, ki Ajaria giryek makato awobe mukene-ni ducu. En oyerogi me tic i gang kalle. Kabaka onongo pol kare penyo pi tamgi i kom jami ma pigi tego. Jehovah omiyogi ryeko makato pa luryeko ki lutyet pa kabaka ducu.\nKadi bed onongo gitye i lobo mukene, Daniel, Anania, Micael, ki Ajaria wigi pe owil woko ni gin jo pa Jehovah. In bene tika ibipo pi Jehovah, tutwalle ka lunyodoni pe gitye kacel kwedi?\n“Pe imi ngat mo ocayi ni pien in pud itidi, ento bed lanen maber bot jo muye, i lokki, i kiti, i mar, i niye, ki i bedo maleng labongo gin marac mo i komi.”—1 Temceo 4:12\nLapeny: Pingo itamo ni Daniel ki lureme adek guwinyo Jehovah? Jehovah okonyogi nining?\nCadrak, Mecak, ki Abednego gukwero woro cal me jabu ma kabaka me Babilon ocibo.\nLeg bot Jehovah nino ducu kit ma Daniel otimo kwede-ni!\nNywakki Nywakki Awobe Angwen ma Guwinyo Jehovah


Jeremia 31 ACO85 - Rwot owacci, “Kare tye ka bino ma - Bible Search\nJeremia 30 Jeremia 32\nDwogo pa jo Icrael paco\n1Rwot owacci, “Kare tye ka bino ma abibedo Lubaŋa pa jo me doggola ducu pa jo Icrael, ki gin bene gibibedo jona. 2Ceŋ anyuto kicana bot jo ma gubwot ki i lak to i dye tim. I kare ma jo Icrael giyenyo yweyo, 3an anyutte botgi ki ka mabor. Wun jo Icrael kare ducu abedo ka marowu, kit meno pud amedde ki nyuto botwu mar mera ma pe lokke. 4Abigerowu woko odoco wun jo Icrael, ci wubicuŋ. Doki wubikwanyo ajaa agoya-gu ci wubimyelo myel ki yomcwiny madwoŋ. 5Doki bene pud wubipito olok i wi cere me Camaria, doŋ jo ma pito olok meno, gibicamo mucekke. 6Ada, kare tye ka bino ma lukur-piny gibidaŋŋe gilwoŋo lwoŋo ki i wi cere me lobo Epraim ni, ‘Wubin kany! Wacitu malo i Cion, bot Rwot Lubaŋawa.’ ”\n“Wuwer wer ki dwan maloŋo ki yomcwiny pi jo pa Yakobo,\nwudaŋŋe matek pien gin rok madit i kin rok ducu.\nWuwer wer me pak kun wuwaco ni,\n‘Rwot doŋ olaro jone,\nolaro jo Icrael ducu ma yam gudoŋ.’\n8Nen, abikelogi woko ki i lobo ma tye yo tuŋ acam,\nabicokogi bene ki ka mabor ki i agikki piny.\nLutowaŋ ki luŋolo gibibino kacel kwedgi,\nmon ma guyac kacel ki mon ma doŋ gicok nywal;\ngibidwogo cen gibedo rok matek.\n9Gibibino ki koko,\ngibibedo ka lega kun noŋo atelogi kwede me dok cen;\nabimiyo giwoto ki i ŋet laora kulu ma pii opoŋ iye,\ngibilubo yo atir ma pe gibiyoko tyengi wacel;\npien atye macalo wego bot jo Icrael,\nEpraim aye obedo latin ma akwoŋo nywalone.\n10“Wuwiny lokka, wun rok ducu, an Rwot,\nci wutit lokka ka maboco i lobo ma tye i dog nam-gu.\nAn ma akeyo jo Icrael woko-ni aye dok abicokogi adwokogi cen,\nabigwokogi woko maber kit macalo lakwat gwoko kwede romine.\n11Doŋ atyeko koko jo pa Yakobo woko ki i opii,\nalarogi bene ki i ciŋ rok matek makatogi.\n12Gibibino giwero wer matek pi yomcwiny i wi got Cion,\nmot ma an Rwot amiyogi-ni\nbiyomo cwinygi mada, kal, koŋo vino, ki moo, romi ki dyaŋi-gu.\nGibibedo calo poto ma gionyo iye pii muromo kare ducu,\npe gibiŋeyo cwercwiny doŋ matwal.\n13Anyira bimyelo myel ci cwinygi bedo yom,\nawobe ki jo muteggi ducu gibibedo ki yomcwiny madwoŋ.\nAbikweyo cwinygi ci aloko kumogi doko yomcwiny,\ncwercwiny ma git ye kwede bene bilokke doko yomcwiny.\n14Abimiyo ajwagi gicamo cam mabeco mabup giyeŋ adada,\naoŋ motta bityeko miti pa jona woko liweŋ,\nman Rwot ma owaco.”\nKica omako Rwot i kom jo Icrael\n“Koko tye ka winnye i Rama, koko ki kumo madwoŋ.\nLakeri tye ka kok pi litinone;\nen okwero woko ni pe doŋ gikwe cwinye,\npien litinone doŋ gipe.\n16Wek koko obedi,\nduny pig waŋi bene woko.\nTicci ducu ma itiyo bot litinoni gibimiyi bakacic pire;\ngibidwogo cen ki i lobo pa lukworwu.\nMan Rwot ma owaco.\n17Gen tye pi karewu me anyim;\nlitinowu gibia gidwogo cen lobogi kikome.\n18Awinyo ka jo Epraim tye ka koko ki cwercwiny kun giwacci,\n‘Rwot, waŋ wabedo calo dyaŋ mudiŋ ma pe winyo lok,\nento doŋ ipwodowa adada,\nci ipwonyowa me lubo gin ma imito.\nKwanywa idwokwa cen,\nci waŋ bene wabidok;\npien in i Rwot Lubaŋawa.\n19Onoŋo walokke wabwoti woko,\nento i ŋeye cutcut waŋut wabedo ki cwiny me dwogo cen.\nI kare ma doŋ ityeko keto can i komwa,\nwakulo wiwa woko ki cwercwiny me can.\nLewic omakowa mada dok alee otwodowa woko,\npien watimo bal i kare ma onoŋo pud watino.’\n20“Epraim, in latinna ma amaro adada,\nlatin ma amaro makato ducu.\nPien kare ducu ka alwoŋo nyiŋi,\natamo piri ki mar madit.\nCwinya kutte akuta i komi;\nabibedo ki kica i komi bene.\n21Wuket lanyut ma nyuto botwu waŋa yo;\nwugur yat mogo i ŋet yo ma binyutowu yo;\nwutam pi yo gudo ma en yo ma wulubo i kare ma wubino-ni.\nWudwog cen, wun jo Icrael,\nwudwog cen i gaŋ ma nene wuweko-ni.\n22Wubibedo ka kalakala pi kare ma rom mene,\nwun jo ma pe genne?\nPien Rwot doŋ oketo jami manyen i lobo:\ndako aye ma gwoko laco.”\nLonyo ma lwak pa Lubaŋa bilimo i kare ma tye anyim\n23Rwot me mony, Lubaŋa pa Icrael, owaco kuman ni, “Ka doŋ adwoko lwak man i lobogi, gin doki gibiwaco ki i lobo Juda ki i gaŋine ducu ni,\n‘Rwot myero omi gum i kom got maleŋ me Jerucalem,\nkabedo maleŋ ka ma en bedo iye.’\n24Dano gibibedo i Juda ki i gaŋine ducu, lupur ki lukwat ki romigi bene gibibedo kunnu. 25Abimiyo jo ma guol gilimo tek, dok abimiyo jo ducu ma kec doŋ onyoŋo komgi woko giyeŋ ki cam. 26Man bimiyo dano giwacci, ‘Anino woko ci odiko aco anoŋo atye maber ma koma yot.’\n27“An Rwot, doŋ awaco ni, Kare tye ka bino ma abipoŋo lobo Icrael ki Juda woko ki dano kacel ki lee. 28Kare bibino kit macalo agwokogi i kare me putogi, i kare me mukogi, i kare me turogi, i kare me tyekogi, ki i kare me keto can i komgi, kit meno bene abigwokogi ka pitogi ki ka gerogi wek gudoŋ malo. Man Rwot ma owaco. 29-Ka kare meno oromo, dano pe dok gibimedde ka waco ni,\n‘Kwarowa gucamo nyig olok mawac,\nman odiŋo lak lidiŋ woko.’\n30Ento dano acel acel bito pi balle en kikome; kit meno dano acel acel ma bicamo nyig olok mawac lake bidin woko.”\n31--Rwot owaco ni, “Nen, kare tye ka bino ma abiketo iye gicikke manyen ki jo Icrael ki jo Juda bene. 32Gicikke man pe bibedo calo gicikke ma yam aketo ki kwarogi i kare ma onoŋo akwanyogi woko ki i Ejipt akelogi woko ca. Gin guturo gicikke ma aketo kwedgi, kadi bed onoŋo an abedo cwargi. Man Rwot ma owaco. 33-Ka kare meno oromo, man aye gicikke ma abiketo ki jo Icrael: Abimiyo gibedo ki cikka i tamgi, abicoyo bene bedo i cwinygi, An abibedo Lubaŋagi, ki gin gibibedo jona. Man Rwot ma owaco. 34-Ŋat mo pe doŋ bipwonyo lawote, ŋat mo bene pe biwaco bot ominne nyo lutugi ni, ‘Ŋe Rwot,’ Gin ducu gibineya, cakke i kom jo matino o kwede wa i kom jo madito ma i kingi. Abiweko balgi, pe dok abibedo ka po i kom gin marac ma gubedo ka timone. Man Rwot ma owaco.”\n35Rwot miyo ceŋ ryeny i dyeceŋ,\ndwe ki lakalatwe en miyo giryeny dyewor.\nEn rubo pii me nam, ci miyo mor;\nnyiŋe gilwoŋo ni Rwot me mony.\n36Rwot ocikke ni Icrael kare ducu bibedo rok,\nbibedo pi kare malac kun lubo kit ma cik ma eketo i lobo-ni biri kwede.\n“Ka ce onoŋo gitwero pimo pol,\nnyo ka gitwero roto te guti me lobo ki piny,\nmeno keken aye bimiyo akwero jo Icrael\npi gin ducu ma doŋ gutyeko timo.\n38“Nen, kare tye ka bino, man Rwot ma owaco, ma gaŋ man gibigero odoco pi Rwot cakke ki i kom lubele ma gilwoŋo Kananel o kwede wa i dogcel ma i twok gaŋ. 39Doŋ tol me pimone gibimiyo cito wa ka mabor atir o kwede wa i got Gareb, ka bigono piny o kwede i Goa. 40Nota ka ma gicoro iye kom jo muto ki bu riŋ ki tim ducu ma i ŋet laora kulu me Kidron nio kwede wa i dogcel me Aguragura dok kwede tuŋ wokceŋ, bibedo gin maleŋ bot Rwot. Pe dok gibiputo nyo gituro woko matwal.”


Jo Pilipi 2 ACO85 - Pi meno, ka wunoŋo tekcwiny mo pi - Bible Search\nJo Pilipi 1 Jo Pilipi 3\nJo Pilipi 2\nMwolo ki dit pa Kricito\n1Pi meno, ka wunoŋo tekcwiny mo pi bedo i Kricito, nyo mar mo ma miyo wudiyo cwinywu, nyo ka gimiyowu ribbe mo i Cwiny Maleŋ, nyo cwiny mo me kica weko wutimo ber bot jo mukene, 2doŋ wumi yomcwinya ocobbe maber kit man: wubed ki tam acel ki mar acel, kun wuribbe kacel i cwinywu, tamwu bene myero obed acel. 3Pe wutim gin mo pi laro dito nyo pi wakke awaka keken, ento wubed ki mwolo, kun dano acel acel woro lawote macalo ŋat madit loye. 4Pe itam pi gin ma konyi keken, ento tam pi gin ma konyo jo mukene bene. 5Wubed ki cwiny ma rom ki cwiny ma yam Kricito Yecu obedo kwede-ni. 6I calle kadi bed en Lubaŋa kikome, ento pe oridde ki tek me bedo rom ki Lubaŋa. 7Oweko meno ducu, ci okwanyo kit me opii, ka ginywale macalo dano. 8Ka doŋ okatti macalo dano, omwolle woko gire kene, obedo lawiny nio wa i to, nio bene wa i to i kom yatariya. 9Pi meno, Lubaŋa omiye dit ma malo twatwal, dok bene omiye nyiŋ ma tye malo makato nyiŋ mukene ducu, 10-wek gin ducu ma tye i polo ki i lobo, kadi wa gin ducu ma tye piny i te lobo, gurum coŋgi piny me woro nyiŋ Yecu, 11leb ducu myero otuc bene ni, Yecu Kricito aye Rwot, kun kelo deyo bot Lubaŋa Won.\nJo ma ryeny i lobo calo lakalatwe\n12Pi meno, wun ma amaro, macalo yam wuwinyo lokka i kare ducu ma onoŋo pud atye botwu, myero wubed ki winy makato kare kombeddi ma doŋ atye bor kwedwu-ni. Wuti tic me cobo larwu kenwu kenwu ki lworo kacel ki myelkom, 13pien Lubaŋa aye ma tye ka tic i cwinywu, kun miyowu miti ki teko me tic, wek wun wuyom cwinye.\n14Wuti tic ducu laboŋo ŋuru nyo pyem mo, 15-wek wubed laboŋo lok mo ma loyowu, ma bal mo bene pe i cwinywu, litino pa Lubaŋa ma bal mo pe i komwu liweŋ i kin lwak jo me kare-ni ma guballe woko-ni. Wutye ka ryeny i lobo i kin dano calo lakalatwe, 16pien wumako lok me kwo doŋ matek. Meno bimiyo awakke i nino pa Kricito ni, yam kara onoŋo pe ariŋo ŋwec nono, dok bene pe ayelle nono. 17Kadi bed giony remona me bedo macalo gityer amata ma gionyo i wi keno tyer, kun niyewu kacel ki ticwu bote bedo macalo mot ma gitumo bot Lubaŋa, an gira cwinya yom kacel ki wun ducu. 18Kit meno, wun bene myero cwinywu obed yom, wek wuribbe kweda i yomcwiny.\nTemceo ki Epaprodito\n19Atye ki gen i Rwot Yecu me cwalo Temceo botwu oyot, wek omi awiny kit ma wutye kwede, kun cuko cwinya bene. 20Pe atye ki ŋat mo mukene doki ma tye ki kit cwiny ma en tye kwede, ma twero paro piwu adada macalo en. 21Jo mukene-gu ducu giparo pi gin ma konyogi keken, pe gitamo pi gin ma dok i kom Yecu Kricito. 22Ento wun wuŋeyo kit Temceo ki konnye ma en onyuto. En ki an wabedo calo wego ki latinne; waribbe kwede i tic kacel pi lok me kwena maber. 23Pi meno atye ki gen me cwale botwu oyot, tek aniaŋ kit ma piny tye ka wot kwede ki tuŋ bota kany. 24Dok bene atye ki gen i Rwot ni an kikoma abio botwu i kare macokcok-ki.\n25Atamo bene ni myero acwal omera Epaprodito botwu, ma en latic wadwa ma olwenyo kacel kweda, en ŋat ma yam wuore bota pi konya i pekona-ni. 26Pien en paro pi wun ducu, kun mito ni enenwu, dok bene cwinye obedo ka cwer matek, pien yam wuwinyo onoŋo ni kome lit. 27Adada, kome onoŋo obedo lit matek ma obwot to woko. Ento Lubaŋa okonye, pe en keken, ento kadi wa an bene, wek pe omedda cwercwiny i kom cwercwiny mukene ca. 28Meno gin mumiyo amito twatwal ni myero acwale botwu wek wubed ki yomcwiny ka dok wunene, ki an bene pe doŋ myero abed ki cwercwiny madwoŋ. 29Wujole i Rwot ki yomcwinywu ducu; dok bene wuket deyo i kom jo ma cal kwede. 30Pien en yam omiyo kwone adada ma obwot to woko pi tic pa Kricito, wek ecob gin murem i kom kony ma yam wumiya.


Niyabo 22 ACO85 - Lamalaika dok onyutta kulu me pii me - Bible Search\n1-Lamalaika dok onyutta kulu me pii me kwo, ma mil amila lamakmak calo gweŋ ma mil, ma onoŋo mol kun a ki i komker pa Lubaŋa ki pa Latin romo, 2-onoŋo mol lubo dye yo me gaŋ meno. Dok bene i dog kulu ryoryo onoŋo yat me kwo tye iye, ma tye ki nyige mapatpat ma romo apar wiye aryo, onoŋo bene nyak dwe ki dwe. Pot yat meno onoŋo obedo yat me caŋo two pa jo me rok ducu. 3-Gin ma giceno pe dok binen kunnu, ento komker pa Lubaŋa ki pa Latin romo aye bibedo iye, ki luticce gibiwore. 4Gibineno waŋe, ki nyiŋe bene bibedo i tur nyimgi. 5-Dyewor doŋ pe bibedo tye matwal; pe dok gibimito mac ma caro piny, nyo ceŋ, pien Rwot Lubaŋa bibedo ceŋgi, ci gin gibibedo ka loc nakanaka.\nBino pa Kricito\n6Ka dok owacca ni, “Lok magi lok ma genne, dok me ada. Rwot ma en Lubaŋa ma loyo cwiny lutit lokke doŋ ocwalo lamalaikane me nyuto bot luticce gin ma bitimme i kare macokcok-ki. 7Nen, doŋ acok bino.”\nTye ki gum dano ma lubo lok ma gitito i buk man.\n8An aye Jon, ŋat ma yam owinyo lok man dok oneno gin magi ducu. I kare ma awinyo lok man dok ma anenogi, cutcut aryebbe woko piny ka tyen lamalaika ma onyutta gin magi ka amiye woro; 9ento en owacca ni, “Pe myero itim kit meno! An latic wadiwu, arom ki utmegini ma gin lutit lok pa Lubaŋa, ki jo ma gilubo lok ma gicoyo i buk man. Wor Lubaŋa.”\n10Ka dok owacca ni, “Pe imwon lok magi ma gitito i buk-ki woko, pien kare doŋ cok. 11-Wek lutim maraco koŋ gumedde ki timo gin marac jo ma cilo me bal obwoyogi gumedde ki bedo ki bal, ki jo ma kitgi atir myero gumedde ki timo gin ma tye atir, ki jo maleŋ bene myero pud gumedde ki bedo leŋ.”\n12-“Nen, doŋ acok bino, kun akelo motta me pwoc, me culo dano acel acel muporo tic ma en otiyo. 13-An Alupa ki Omega, mukwoŋo ki me agikki, acakki ki agikki.”\n14-Jo ma lwoko ginarukagi wek gibed ki twero me camo nyig yat me kwo, ki me donyo i gaŋ ma noŋo giwok ki i dogcel, jo-nu aye tye ki gum. 15I ŋe gaŋ woko tye iye jo ma timo tim calo gin gwogi, lutim tim jokjok, lutim abor, lunek dano, ki luwor cal jogi, ki jo ducu ma maro loko goba, kun gitiyo bene gin me gobagoba.\n16-“An Yecu doŋ acwalo lamalaikana me tito lok me caden botwu pi lwak jo muye an ducu ma gitye i kabedo ducu. An a lwit yat dok bene lakwar Daudi, an latwok ma ryeny twatwal-li.” 17-Cwiny Maleŋ kacel ki nyako ger gitye ka wacci, “Bin!” Ŋat ma owinyo lok man bene myero ogam ni, “Bin!” Ŋat ma orwo neko myero obin, wek ŋat ma mito bene omat pii me kwo laboŋo wel.\n18-Doŋ aciko jo ducu ma guwinyo lok ma gitito i buk man, ni, ka ce dano mo dok omedo lok mo iye, Lubaŋa bene bimedo gemo ma gitito pire i buk kany-nyi i kome. 19Dok bene ka ce ŋat mo okwanyo lok mo woko ki i kom lok ma gitito i buk kany, Lubaŋa bene bikwanyo twerone me camo yat me kwo ki donyo i gaŋ maleŋ woko, ma gicoyo pigi i buk kany-nyi.\n20Ŋat ma miyo caden i kom lok magi bene owacci, “Adada, binona doŋ cok.” Amen. Rwot Yecu, bin!\n21Kica pa Rwot Yecu obed ki jo pa Lubaŋa ducu. Amen.


2 Luker 24 ACO85 - I kare pa Yekoyakim en aye - Bible Search\n2 Luker 23 2 Luker 25\n2 Luker 24\n1-I kare pa Yekoyakim en aye Nebukadnejar, kabaka me Babilon, obino kwede, ci Yekoyakim odoko laticce pi mwaka adek; lacen olokke ojemo woko i kome. 2Rwot ocwalo buca mony pa jo Kaldaya i kome, ki buca mony pa jo Ciria ki buca mony pa jo Moab, ki buca mony pa jo Ammon; ocwalogi ka lweny i kom jo Juda pi jwerogi woko ducu, kit ma yam Rwot oloko ki i dog luticce ma lunebi. 3Meno ducu opoto i kom jo Juda pi cik pa Rwot, wek okwanygi woko ki i nyime, pi bal pa Manace, ki pi gin ducu ma yam otiyo. 4Ka dok pi remo pa io ma pe ki bal ma en ooyo noŋo; pien opoŋo Jerucalem ki remo pa jo ma pe ki bal, ma Rwot pe twero timo iye kica.\n5Lok kom Yekoyakim mudoŋŋe ducu, ki gin ma yam otiyo, gityeko coyone i buk me Tekwaro pa Luker me Juda. 6Yekoyakim oto, oywe, kacel ki kwarine ci wode Yekoyakm aye oleyo ka tyene. 7Kabaka me Ejipt pe dok onwoyo a ki i lobone, pien onoŋo kabaka me Babilon otyeko mayo lobo woko ki i cin kabaka me Ejipt, cakke ki i nota ora me Ejipt mo kwede wa i kulu Euprate ducu.\nYekoyakin ki rwodi ducu gitero i Babilon i opii\n(2 Tek 36.9-10)\n8Yekoyakin ocamo ker ma mwaka me ditte apar wiye aboro, ci obedo ka loc ki i Jerucalem pi dwe adek. Nyiŋ minne Nekocita, nya pa Elnatan me Jerucalem. 9Obedo ka tiyo gin ma nen marac i waŋ Rwot, kun lubo gin ducu ma yam wonne otiyo.\n10I kare meno en aye lutic pa Nebukadnejar, kabaka me Babilon, obino kwede i Jerucalem, ci monnye orumo gaŋ woko. 11Kabaka Nebukadnejar ocito i Jerucalem I kare ma luticce gurumo woko-ni. 12-Ci Yekoyakin kabaka me Juda oye mine kekene i ciŋ kabaka me Babilon, en kikome, ki minne ki luticce, ki rwodine, ki ludito ma i kalle. Kabaka me Babilon otweyo en macalo lamabuc i mwaka me locce me aborone. 13Otero bene jami ducu ma gikano i ot lim ma i ot pa Rwot, ki jami ma gikano i ot lim pa kabaka, ka otoŋo jami me jabu ma i ot, pa Rwot oŋidogi woko ducu, gin jarm ma yam Solomon kabaka me Icrael otiyo, kit ma yam Rwot oloko. 14Otero jo me Jerucalem ducu i opii, rwodi ducu, tworu oteka lweny ducu. Jo ma giyakogi guromo alip apar, kacel ki ludiro tic mapatpat ducu ki lutet nyonyo. Pe dano acel mo odoŋ, kono jo ma lucan atika aye gudoŋ i lobo. 15-Ka doŋ otero Yekoyakin woko i opii wa i Babilon; min kabaka ki mon pa kabaka, luditone ki rwodi ma giloyo lwak ma i lobo-nu, oterogi i rok me bedo opii nia ki i Jerucalem nio wa i Babilon. 16Kabaka me Babilon otero lwak opii ma gin ducu oteka lweny ma giromo alip abiro, ludiro tic mapatpat ki lutet ma giromo alip acel, gin ducu jo matego ma giromo mony. 17-Kabaka me Babilon dok oketo Matania ma omin won Yekoyakin obedo kabaka ma oleyo ka tyene, ci oloko nyiŋe odoko Jedekia.\nLoc pa Jedekia\n(2 Tek 36.11-16; Jer 52.1-3a)\n18-Jedekia ocamo ker ma mwaka me ditte pyeraryo wiye acel, ci obedo ka loc ki i Jerucalem pi mwaka apar wiye acel. Nyiŋ minne Kamutal, nya pa Jeremia me Libna. 19En obedo ka tiyo gin ma nen marac i wan Rwot, kun Lubo gin ducu ma yam Yekoyakm otiyo. 20-Pi kiniga ma omako Rwot, ka kare oromo, omiyo Rwot obayo Jerucalem ki Juda woko ki i nyime.


Jo Kolocai 2 ACO85 - Amito wuŋe kit ma acukke kwede ka - Bible Search\nJo Kolocai 1 Jo Kolocai 3\nJo Kolocai 2\n1Amito wuŋe kit ma acukke kwede ka tic piwu, ki pi jo ma tye i Laodikia, kadi ki jo ducu ma pud peya guneno waŋa, 2wek cwinygi obed tek, dok wek guribbe kacel i mar. Dok amito gubed macalo lulonyo pi lok ma odonyo matut i cwinygi, mumiyo guniaŋ maber, dok bene guŋeyo muŋ pa Lubaŋa ma en Kricito kikome, 3ma Lubaŋa okano iye lonyone ducu me ryeko ki ŋec. 4Awaco man wek ŋat mo pe oŋakwu ki pyem me gobagoba me bwola. 5Kadi bed pe atye kacel kwedwu i kom, ento watye kacel i cwiny kun cwinya yom me neno kit ma wuwoto kwede maber i lok ducu, ki niyewu mucuŋ matek i kom Kricito.\n6Macalo yam doŋ wuye Rwot Yecu Kricito, myero bene wubed i en. 7Lwitwu odony ocuŋ matek i kome, dok wubed macalo ot ma gigero i kome, ma wucuŋ matek i niyewu kit macalo yam gipwonyowu kwede, kun pwocwu bene medde ameda.\nKwo ducu bedo i kom Kricito\n8Wugwokke wek ŋat mo pe oŋakwu woko ki tam me ryeko nyo me bwola mo ma tere pe, kun wulubo kit pa kwaro ki pwony pa jogi macon me lobo, ma pe wulubo Kricito. 9Pien i kom Kricito ma odoko dano-ni en aye Lubaŋa opoŋ iye kit ma etye kwede i yo ducu. 10Wun bene doŋ wupoŋ ki kwo i kit ducu i Kricito. En obedo lawi luloc ki wegi twer ducu. 11I Kricito bene doŋ yam gilirowu woko ki lirre mere kikome, pe i lirre ma dano gutiyo ki ciŋgi i komwu, ento pi kwanyo kit me kom woko ki i komwu. 12-Dok i kare ma gibatijawu giyikowu kacel ki Kricito, ka lacen wucer woko kacel kwede i niyewu i kom tic pa Lubaŋa matek ma yam ocero kwede Yecu Kricito ki i kin jo muto. 13-Wun ma yam onoŋo doŋ wuto woko pi balwu, ki ni pien pe giliro riŋo komwu, wun aye doŋ Lubaŋa omiyo wukwo kacel kwede, kun bene doŋ oweko balwa woko ducu. 14-En bene yam oŋolo banya ducu ma gicoyo i wiwa pi cik ma ceŋ omiyo kop oloyowa, ocwalo cen ci oguro woko i kom yatariya. 15Kricito doŋ otyeko mayo jami lweny woko ki bot jogi ma gin luloc ki wegi twer, kun nyutte ka maleŋ i kom yatariya ni doŋ eloyogi.\n16-Pi meno, ŋat mo pe myero oŋol kop i komwu pi lok kom cam nyo ginamata, kadi pi nino madito, nyo por dwe, nyo pi cabit. 17Magi ducu gubedo tipo keken ma nyuto gin ma bibino, ento kom gin meno tye bot Kricito. 18Ŋat mo pe oŋol ni kop oloyowu, kun mito pire kene ni dano gumwolle kekengi gobagoba me woro lumalaika, ma noŋo en ocuŋ pi ginanyuta ma en oneno. Kit dano macalo meno wakke mere mwa laboŋo tyen lok mo, kun tamo tam me kom keken, 19-ento kun pe omako Kricito matek ma en aye wic, ma miyo dul kom ducu limo cam, dok gikubbe kacel i waŋ mwot ki i ler, ka doŋ cako doŋo i kit ma Lubaŋa mito ni odoŋ kwede.\n20Ka wun yam doŋ wuto woko kacel ki Kricito, ka doŋ gigonyowu woko ki i te loc pa jogi macon me wi lobo, piŋo pud dok wumedde ki bedo calo jo me lobo, kun wugwoko bene cik macalo magi, 21“Pe imaki, pe ibil, pe igudi”? 22Magi ducu gubedo cik ki pwony pa dano, ma kemo mere jami ma tum woko ka gitiyo kwedgi-ni. 23Ada, cik magi nen calo tye iye ryeko pi keto cik me woro Lubaŋa ma wun wuroto giwu piwu kenwu, dok pi mwolle ken me yelo kom i can, ento pe konyo kadi ki acel me loyo mit me kom.


Bedo Lagen Weko Inongo Cwak pa Lubanga | Pwony me Anyama\nKWAN I LEB Acholi Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Ecuadorian Sign Language English (Leb Muno) Estonian Fijian Finnish Finnish Sign Language French Georgian German Grik Guarani Gujarati Gun Hiligaynon Hindi Hiri Motu Hungarian Ibanag Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mongolian Moore Ndau Ndebele (Zimbabwe) Nepali Norwegian Nyungwe Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Pidgin (Cameroon) Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Wolaita Yoruba Zande Zapotec (Isthmus) Zimbabwe Sign Language\n“Wulub kit pa jo ma pi niyegi, ki pi diyo cwinygi, gitye ka nongo gin ma yam Lubanga ociko pire.”—IBRU 6:12.\nWER: 86, 54\nLabol pa Jeputa gin ki nyare twero konyowa nining me lweny ki tam me loboni?\nPwony me Baibul mene ma twero konyi me lweny ki arubaruba ma tye i kin in ki jo mukene?\nPwony man ocuko cwinyi nining me bedo ki cwiny me jalle ken pi lok me Ker-ri?\n1, 2. Gin ango ma otimme i kwo pa Jeputa gin ki nyare?\nNYAR pa Jeputa ongweco ka rwatte ki wonne. Cwinye onongo yom adada i kare ma wonne odwogo cen ki i dog lweny. Pien en oloyo lweny, nyare ongolo wiye ki wer kun myelo ki yomcwiny madit. Ma ka nywako i wer ki myel kacel ki nyare, Jeputa oyeco bongone ci okok ni: “Maa do, nyara! Ituro tekka [cwinya] woko do.” Ci lacen en owaco lok mo ma oloko kwo pa nyare matwal, dok man oloko tamme kacel ki gen ma en onongo tye kwede pi anyim. Kadi bed kit meno, labongo galle, en odok i lok pa wonne i yo maber, kun cuko cwinye me timo gin ma en okwonge pire bot Jehovah. Lokke onyuto ni en tye ki niye matek. En onongo tye ki niye ni gin mo keken ma Jehovah mito nongo tye pi ber bedone. (Lungol. 11:34-37) Cwiny Jeputa opong ki awaka madit pien en onongo ngeyo ni kit ma nyare oyero pire kene me cwako tamme-ni, biweko cwiny Jehovah bene bedo yom.\n2 Jeputa gin ki nyare ma lworo Lubanga-ni guketo gengi i kom yo ma Jehovah timo kwede ki jami, kadi bed ni timone tek ki botgi. Gin onongo gingeyo ni nongo cwak pa Lubanga pire tek loyo gin mo keken ma gibijalo.\n3. Pingo labol pa Jeputa gin ki nyare twero bedo me kony botwa i kareni?\n3 Wangeyo ni pe obedo gin mayot me gwoko gennewa bot Jehovah. Ki lok ada, mitte ni myero ‘walweny matek pi niyewa.’ (Juda 3) Me konyowa timo meno, kong dong wanyamo ariya ma Jeputa gin ki nyare gulwenyo kwede. Gin gugwoko gennegi bot Jehovah nining?\nWABED LUGEN KADI BED LOBONI OPONG KI TIM MARACO\n4, 5. (a) Cik ango ma Jehovah omiyo bot jo Icrael i kare ma gudonyo i Lobo ma Kiciko pire? (b) Ma lubbe ki Jabuli 106 gin ango ma otimme i kom jo Icrael pien gukwero bedo luwiny?\n4 Oromo bedo ni nino ki nino onongo kipoyo wi Jeputa gin ki nyare pi adwogi marac ma bino ka ngat moni pe obedo lagen bot Jehovah. Mwaki 300 mukato angec, kimiyo cik bot kwarigi me jwero luworo me goba ducu ma onongo gibedo i Lobo ma Kiciko pire. (Nwo. 7:1-4) Luicrael pe gulubo cik meno dok man omiyo gin gucako woro lubanga me goba pa jo Kanaan kacel ki lubo kit yo me kwogi marac-ci.—Kwan Jabuli 106:34-39.\n5 Jemo man oweko gurwenyo cwak pa Jehovah dok bene en pe omedde ki minigi gwok. (Lungol. 2:1-3, 11-15; Jab. 106:40-43) Pud dong obedo tek ya pi jo me ot ma gilworo Lubanga me gwoko gennegi bot Jehovah i kare man ma kwo onongo tek-ki! Kadi bed kumeno, Baibul nyuto ni tye jo mogo ma lugen, calo Jeputa gin ki nyare, Elkana, Anna ki Camuel, ma onongo gumoko tamgi me nongo cwak pa Lubanga.—1 Cam. 1:20-28; 2:26.\n6. Kit tam mene ma opong i lobo i kare-ni, dok ngo ma myero watim?\n6 Wakwo i lobo ma jone gitamo dok gikwo i yo ma rom ki pa jo Kanaan me kare macon—onongo gimaro tim me buto, gero ki jami me kom mapol. Jehovah ominiwa cik madok i kom jami meno—kit ma en otimo bot jo Icrael—me gwokowa ki i kom adwogi marac ma wabinongo. Tika watwero nongo pwony ki i bal ma jo Icrael gutimo-ni? (1 Kor. 10:6-11) Omyero watemme me kwanyo kit tam pa jo Kanaan woko ki i kwowa. (Rom. 12:2) Tika ibitute ki tekki me timo meno?\nBEDO LUGEN KADI BED KICWERO CWINYWA\n7. (a) Gin ango ma jo pa Jeputa gutimo i kome? (b) En odok iye nining?\n7 I kare pa Jeputa, jemo pa Luicrael oweko gudoko opii pa jo Piliciti ki jo Ammon. (Lungol. 10:7, 8) Kadi bed kumeno, peko pa Jeputa obino pe ki bot lurok ma lumone-ni keken, ento bene ki bot omegine kikome kacel ki lutela pa Luicrael. Cwiny me nyeko ki adagadaga oweko omegine guryeme woko ki gang kun gigenge me nongo jami ma ka mege macalo latin kayo. (Lungol. 11:1-3) Jeputa pe oye ni timgi me gero-ni ogude. Ma ka meno, en okonyogi i kare ma gimito kony. (Lungol. 11:4-11) Ngo ma ocuko cwiny Jeputa me dok iye calo ngat ma oteggi i yo me cwiny?\n8, 9. (a) Pwony mene ma tye i Cik ma kimiyo bot Moses ma okonyo Jeputa? (b) Gin ango ma onongo pire tek loyo bot Jeputa?\n8 Jeputa onongo pe obedo oteka lweny keken ento en bene onongo maro kwano lok i kom kit ma Jehovah otero kwede ki Jone. Ngec ma Jeputa onongo tye kwede i kom tekwaro pa Luicrael okonye me ngeyo gin maber ki marac i wang Jehovah. (Lungol. 11:12-27) Pwony pa Lubanga ma onongo tye i cik ma kimiyo bot Moses aye odoro tam kacel ki cwiny Jeputa. En onongo ngeyo ni Jehovah pe mito ni wamak kiniga i cwinywa, ma ka meno, Lubanga mito ni Jone gumar luwotgi. Cik meno bene onongo pwonyo ni omyero watam pi miti pa jo mukene, kadi wa pa ngat ma ‘dagwa.’—Kwan Nia 23:5; Levi 19:17, 18.\n9 Twero bedo ni labol pa jo ma lugen calo Yucepu ma otimo kica bot omegine—kadi bed ni “cwinygi ocako kwere woko,” bene ogudo kit ma Jeputa odok iye bot omegine kacel ki lutela pa Luicrael. (Acak. 37:4; 45:4, 5) Lwodo lok i kom labol magi onongo twero konyo Jeputa me yero gin me atima ma yomo cwiny Jehovah. Ngene kene ni tim pa omegine ocwero cwinye adada, ento en onongo pe twero juko tic pi Jehovah kacel ki Jone. (Lungol. 11:9) Lweny pi nying Jehovah onongo pire tek bot Jeputa loyo arubaruba ma tye i kin en ki jo mukene. En onongo omoko tamme me gwoko gennene bot Jehovah, dok man onongo bikelo adwogi maber bote ki bot jo mukene.—Ibru 11:32, 33.\n10. Watwero weko cik ma i Baibul konyowa nining me timo jami calo Lukricitayo i kareni?\n10 Tika watwero nongo pwony ki i labol pa Jeputa-ni? Romo bedo ni Lukricitayo mogo gucwero cwinywa nyo guterowa marac. Ka tye kit meno, omyero pe wawek gin ma gutimo-ni ogengwa ki wot i cokke nyo tic pi Jehovah ki nywako kacel ki kacokkewa ki cwinywa ducu. Ka walubo lanen pa Jeputa, ci watwero weko cik pa Jehovah konyowa me lweny ki jami magi kun bene wabedo lanen maber bot jo mukene.—Rom. 12:20, 21; Kol. 3:13.\nBEDO KI CWINY ME JALLE KEN NYUTO NIYEWA\n11, 12. Jeputa okwonge bot Jehovah ningo, dok man onongo kwako gin ango?\n11 Jeputa oniang ni kony pa Lubanga onongo mitte me laro Luicrael ki i cing jo Ammon. En okwonge bot Jehovah ni ka oweko eloyo lweny meno, ci ebimiyo bot Jehovah, calo “gitum awanga,” ngat ma okwongo katti woko ki i doggola ode me bino ka rwatte kweda ka dong edwogo ki i lweny. (Lungol. 11:30, 31) Gitum man onongo kwako gin ango?\n12 Tyero dano macalo gitum tye gin me kwer bot Jehovah. Pi meno, ngene kene ni Jeputa onongo pe tye ka lok pi wango ngat mo keken macalo gityer. (Nwo. 18:9, 10) I te Cik ma kimiyo bot Moses, gitum awanga onongo kimiyo ki pete tere ducu bot Jehovah, pi meno, Jeputa onongo tye ka waco ni ebidyero ngat meno me tic bot Lubanga. Cikke man onongo nyuto ni ngat meno bitic pi kwone ducu i kema me woro Jehovah. Jehovah oye kwonge pa Jeputa man dok ogoyo laane i kome ma oweko Jeputa oloyo lweny i kom lumone pa jo Icrael. (Lungol. 11:32, 33) Ento, anga ma onongo gibimiyone macalo “gitum awanga” bot Lubanga?\n13, 14. Lok pa Jeputa ma kicoyo i Lungolkop 11:35 nyuto gin ango ma lubbe ki niyene?\n13 Wi opo i kom gin ma kitito i acakki me pwony man. I kare ma Jeputa odwogo ki i lweny, nyare me amara, latinne acel keken aye okati woko me bino ka rwatte kwede! Man aye onongo kare me temo gennene. Tika en bigwoko kwongene kun miyo nyare wek oti i kema pa Jehovah pi kwone ducu?\n14 Pud doki, cik pa Jehovah aye okonye me moko tam matir. Myero obed ni wiye opo i kom lok ma tye i Nia 23:19, ma ciko jo pa Lubanga ni myero gumi gin maber loyo ki cwinygi ducu bot Jehovah. Cik man bene onongo nyuto ni ka ngat mo keken okwonge bot Jehovah, myero ocob kwong meno. Cik man waco ni: “Ka laco mo okwongo kwong mo bot Rwot [Jehovah], . . . myero pe otur cikkene, ento myero ocob kakare kit ma owaco kwede.” (Wel 30:2) Calo Anna, ngat ma lagen ma nen calo okwo i kare pa Jeputa-ni, onongo mitte ni Jeputa ocob gin ma en okwongo, kadi bed en onongo ngeyo kit ma man bigudo kwede kwone i anyim kacel ki pa nyare. En onongo pe ki latin mukene, nyare man aye onongo genne me bedo ki lakware mo i anyim, ngat mo ma bilako nyinge ki ngomme i lobo me Icrael. (Lungol. 11:34) Kadi bed kumeno, Lungolkop 11:35 tito ngo ma Jeputa owaco ni: “Dong atingo doga bot Rwot [Jehovah] ma dong pe atwero loko kwongnga.” Gwoko gennene kadi bed ni onongo tek bote adada oweko en onongo cwak kacel ki mot ki bot Lubanga. Ka onongo in kono, tika onongo ibitimo gin ma kumeno?\n15. Kwong ango ma Jo mapol i kinwa gukwongo, dok watwero cobo kwongewa nining?\n15 I kare ma wadyero kwowa bot Jehovah, wakwonge me timo mitine ki cwinywa ducu. Onongo wangeyo ni cobo kwongewa bimito jalle ken. Ento, ka kipenyowa me timo jami ma pe wamaro timone ci meno bitemo cwiny me jalle ken ma watye kwede. Ento ka wabedo ki cwiny me jalle ken i kare ma kit meno, kun watiyo pi Lubanga kadi bed ni pe yot tutwal, ci binyuto ni wan lugen. Mot ma wabinongone pol kare dit makato jami mo keken ma wajalo nyo arem ma wawok ki iye. (Mal. 3:10) Ento nyar pa Jeputa kono?\nWatwero nyuto niye calo pa Jeputa gin ki nyare nining? (Nen paragraf 16, 17)\n16. Nyar pa Jeputa otimo ngo i nge winyo kwong ma wonne okwongo? (Nen cal ma tye i pot karatac 5.)\n16 Onongo pe twero bedo yot bot nyar pa Jeputa me ye adwogi me kwong pa wonne. Man onongo pat ki kwong pa Anna, ma odyero wode Camuel me tic i kema me woro macalo Ajula pa Jehovah. (1 Cam. 1:11) Ngat ma tye Ajula pa Jehovah onongo twero nyomme nyo bedo ki jo ot ma mege. Ento kit ma nyar pa Jeputa onongo bibedo macalo “gitum awanga,” en onongo bijalo kwo ma kit meno. (Lungol. 11:37-40) Macalo nyar pa laditmony me Icrael, en onongo twero nyomme ki laco maber loyo i lobogi. Ento en onongo bibedo latic mamwa i kema pa Lubanga. Anyaka man ma pud tidi-ni odok iye nining? En onyuto ni eketo tic pa Lubanga Jehovah mukwongo kun waco ni: “Wora, ka onongo itingo dogi bot Rwot [Jehovah] ba, ci dong itima kit ma itingo ki dogi-ni.” (Lungol. 11:36) En ojalo mitine me nyomme nyo me bedo ki lutino wek ecwak yub me woro me ada. Watwero lubo lanenne me jalle ken-ni nining?\n17. (a) I yo ma nining ma waromo lubo lanen me niye pa Jeputa gin ki nyare? (b) Lok ma kicoyo i Jo Ibru 6:10-12 twero cuko cwinywa me bedo ki cwiny me jalle ken nining?\n17 Lukricitayo matino alip ki alip gitye atera me jalle kun gibedo labongo nyom nyo lutino—olo pi kare mo—wek gicwal kare malac i tic bot Jehovah. Jo muteggi mogo bene gijalo cawa ma gitero kacel ki lutinogi nyo likwayogi me cwako kor tic me gedo i dul pa Jehovah nyo me cito i Cukul pi Lutit Kwena me Ker wek giti i kabedo ka ma can lutit kwena tye iye. Jo mukene gijalo cawagi ma myero gicwal i timo jami mukene wek ginywak i tic me rweyo dano i kare me Nipo. Tic man ma gitiyo ki cwinygi ducu-ni kelo yomcwiny madit bot Jehovah, dok wiye pe biwil i kom ticgi kacel ki mar ma gunyuto pire. (Kwan Jo Ibru 6:10-12.) Tika twere boti me jalo jami mukene wek imed malo wel cawa ma icwalo i tic pi Jehovah?\nPWONY MA WANONGO\n18, 19. Wapwonyo ngo ki i lok ma kicoyo i Baibul i kom Jeputa gin ki nyare, dok watwero lubo lanengi nining?\n18 Kadi bed ni Jeputa okato ki i kwo matek, en oweko tam pa Jehovah aye otele kare ducu ka tye ka moko tam. En pe oye ni tim pa jo macok kwede odor tamme. Cwercwiny ma Jeputa onongo ki bot jo mukene pe oweko en oturo gennene bot Jehovah. Cwiny me jalle ken ma en gin ki nyare gunyuto okeligi mot, pien Jehovah otiyo kwedgi me ilo malo woro me ada. I kare ma jo mukene gutenyo lubo yo matir pa Jehovah, Jeputa gin ki nyare gucung matek me cwako yub me woro Jehovah.\n19 Baibul cuko cwinywa ni myero ‘walub kit pa jo ma pi niyegi, ki pi diyo cwinygi, gitye ka nongo gin ma yam Lubanga ociko pigi.’ (Ibru 6:12) Wabedu wunu calo Jeputa gin ki nyare kun wakwo i yo ma rwatte ki lok ada man ma pire tek ma onen ka maleng i kwogi-ni: Ngat ma lagen nongo cwak pa Lubanga.


1 Tekwaro 12 ACO85 - Jo magi yam gubino bot Daudi i - Bible Search\n1 Tekwaro 11 1 Tekwaro 13\n1 Tekwaro 12\nLukony Daudi i Jiklag\n1Jo magi yam gubino bot Daudi i Jiklag, i kare ma piny odiyo ma doŋ pe twero wot ka mo pi Caulo wod pa Kic; gin aye onoŋo gitye i kin twoni oteka ma gubedo ka konye i lweny. 2Gin wegi atum; gin yam gicelo atero nyo gibayo kidi kadi ki ciŋgi ma lacuc ki lacam bene. Gin onoŋo jo pa Benjamin, ma i kaka pa Caulo-gi. 3Laditgi obedo Akiejer, ka dok Yoaci gin aryo ducu litino pa Cema me Gibea; ka dok Jejiel ki Pelet ma awobe pa Ajimavet; ki Beraka, Yeko me Anatot. 4Icmaya me Gibeon, twon oteka ma i kin jo pyeradek ca, en ladit ma loyo jo pyeradek-ku; Jeremia, Jakajiel, Yokanan, Jojabed me Gedera, 5Elujai, Jerimot, Bealia, Cemaria, Cepatia ma jo Karup; 6Elkana, Icia, Ajarel, Joejer ki Jacobeam, ma gin jo pa Kora, 7ki Joela ki Jebadia, gin awobe pa Jerokam me Gedor.\n8Oteka ma guŋiyo ki lweny ma i kin jo pa Gad gugwarre gucito bot Daudi i kakannene ma i tim, oyi ta ma giŋeyo lweny ki kwot ki toŋ, ma wangi nen calo wan labwor, ma gidwir calo til ma i godi. 9Gin ene: Ejer ma laditgi, me aryone Obadia, me adekke Eliab, 10me aŋwenne Micimana, me abicce Jeremia, 11me abicelle Atai, me abirone Eliel, 12me aborone Yokanan, me aboŋwenne Elijabad, 13me aparre Jeremia, me apar wiye acelle Makibanai. 14Jo Gad magi ducu gin ludito ma loyo mony; ludito matinone giloyo jo miya, ki maditone loyo jo alip. 15Magi gin aye jo ma yam guŋolo Jordan i dwe mukwono, i kare ma onoŋo piine opoŋ woko Libyeny nio wa i tura ci guryemo jo ma gitye i nota ducu, ma yo tuŋ wokceŋ ki yo tuŋ potoceŋ.\n16Ka dok jo pa Benjamin mogo, ki pa Juda, gubino bot Daudi i kakannene. 17Daudi okato woko ka jolo wigi, kun waco botgi ni, “Ka ce wubino bota ki cwiny me wat pi konya, ci abibedo kwedwu ki yomcwiny. Ento ka ce wubino ka umo waŋa wek wumiya bot lumerokka, kadi bed an cwinya leŋ, ci Lubaŋa pa kwarowa myero onen ci oŋol gire.” 18Ci Cwiny pa Lubaŋa obino i kom Amacai, ma en aye ladit pa jo pyeradek ca, ci owacci,\n“Wan wa lwakki, in Daudi,\nwabibedo kwedi, in wod pa Yece.\nKuc, kuc obed kwedi,\nkuc bene obed i kom lukony in!\nPien Lubaŋani aye tye ka konyi.”\nDaudi ojologi, ci oketogi gubedo ludito me buca monnye.\n19Jo pa Manace mogo gulokke bot Daudi i kare ma obino ki jo Piliciti ka lweny i kom Caulo. Kadi bed kumeno en pe omedo ki konyogi pien ludito pa jo Piliciti guyubo lok i kome, ci guryeme woko, kun giwacci, “Ka ce bidok bot laditte Caulo, ci doŋ wato oke.” 20Jo pa Manace ma gudonyo bote i kare ma en cito i Jiklag gin ene: Adina, Jojabad, Jediael, Mikael, Jojabad, Eliu ki Jiletai, ma gin aye ludito ma loyo jo alip ma i Manace. 21Gukonyo Daudi ki lweny i kom buca mony pa luyak; pien onoŋo gin ducu twoni oteka lweny ma ludito me mony. 22Dano gibino ka konyo Daudi nino ki nino, nio ka gudoko cwar mony madit, ma rom ki mony pa Lubaŋa.\nMony ma Daudi obedo kwede i Kebron\n23Magi gin aye wel dul buca mony ma guruko lweny ma yam gubino bot Daudi i Kebron pi dwoko ker pa Caulo i ciŋe, kit ma yam Rwot owaconi. 24Jo pa Juda ma wegi kwot ki toŋ onoŋo giromo alip abicel ki miya aboro ma guruko lweny. 25Ki jo pa Cimon ma twoni oteka lweny alip abiro ki miya acel. 26Jo pa Levi alip aŋwen ki miya abicel. 27Ka dok Yekoyada ma loyo jo me ot pa Aron obino ki jo alip adek ki miya abiro. 28Jadok latin awobi ma twon oteka obino ki ludito wi mony pyeraryo wiye aryo ma i dog ot pa wonne kikome. 29Jo pa Benjamin ma lukaka pa Caulo gubino ma romo alip adek; jo mapol ki i komgi yam gubedo ka cwako kor ot pa Caulo nio wa i kare meno. 30Jo pa Epraim gubino ma romo alip pyeraryo ki miya aboro, ma gin oteka lweny ma nyiŋgi oywek i dog odi pa kwarogi. 31Jo ma i nucu kaka pa Manace gubino ma romo jo alip aboro ma giyerogi ki nyiŋgi wek gubin ka keto Daudi kabaka. 32Jo pa Icakar, jo ma onoŋo giŋeyo kare dok giŋeyo gin ma myero Icrael oti, gubino ki ludito miya aryo ki lukakagi ducu ma i te locgi. 33Jo pa Jabulon gubino ki jo ma gunyebbe ki lweny ma romo alip pyerabic, ma gurukke pi lweny ki jami lwenygi ducu pi konyo Daudi ki cwinygi acel. 34Jo pa Naputali gubino ki ludito wi mony ma romo alip acel ma gitye ki danogi alip pyeradek wiye abiro ma gutiŋo kwot ki toŋ. 35Jo pa Dan gubino ki jo alip pyeraryo wiye aboro ki miya abicel ma guyubbe pi lweny. 36Jo pa Acer gubino ki jo ma gunyebbe ki lweny ma romo alip pyeraŋwen, ma doŋ guyubbe pi lweny. 37Jo pa Reuben, jo pa Gad ki nucu kaka pa Manace ma gua loka Jordan gubino ma romo alip miya acel ki pyeraryo ma gurukke ki jami lwenygi ducu.\n38Lulweny magi ducu gurwayo ma guryeyo kikore, gubino kwede wa i Kebron ki cwiny mukemo keto Daudi kabaka ma loyo Icrael ducu; kit meno jo Icrael ducu mudoŋŋe gubedo ki cwiny acel me keto Daudi kabaka. 39Ci gubedo ki Daudi kunnu pi nino adek kun gicamo, gimato bene, pien onoŋo utmegigi gutyeko yubbe pigi. 40Dok jo ma gicok kwedgi bene, ma gua wa ki i lobo Icakar ki Jabulon ki Naputali gucom ki cam ma giketo i wi kana, ki kinaga, ki kana madito ki twoni-gu; gukelo lwak moko kwon madwoŋ, ki poki otini, ki dog tuga olok mutwo-gu, ki koŋo vino, ki moo-gu, ki twoni ki romi, pien onoŋo yomcwiny tye i Icrael.


2 Camuel 4 ACO85 - Ka Icbocet wod pa Caulo owinyo ni - Bible Search\n2 Camuel 3 2 Camuel 5\n2 Camuel 4\nKit ma gineko kwede Icbocet\n1Ka Icbocet wod pa Caulo owinyo ni Abneri doŋ gineko woko i Kebron, ci kome oto woko lirut, ki cwiny jo Icrael bene oballe woko. 2I kare meno onoŋo Icbocet tye ki lutel wi buca monnye aryo; nyiŋ ŋat acel Baana ki nyiŋ mukene: Rekab. Gin ducu awobe pa Rimmon ma jo Benjamin, gaŋ tugi Beerot. Beerot gikwano bot jo Benjamin. 3Jo Beerot kikome guriŋo gularo i Gitaim, ci gudoko lubedo kunnu nio wa i kare man.\n4-Yonacan wod pa Caulo yam tye ki wode mo ma tyene okwe woko. I kare ma gikelo lok ki i Jejreel i kom gin mutimme i kom Caulo ki Yonacan, onoŋo en doŋ ditte romo mwaka abic. Ci lapidine otiŋe, oriŋo kwede woko, ci latin opoto woko piny i kare ma co tye ka ŋwec matek-ki, omiyo odoko Laŋolo; nyiŋe Mepibocet.\n5Awobe pa Rimmon ma jo Beerot, Rekab ki Baana, gua ci gucito ki i cwiny dyeceŋ malyet-ti, gucito wa i ot pa Icbocet i kare ma en tye ka yweyo i dyeceŋ. 6Onoŋo lagwok doggola obedo ka pyeto ŋano, ci nino omako waŋe, onino woko; omiyo Rekab ki ominne Baana gulwitte gudonyo. 7Ka gudonyo i ot, gunoŋo Icbocet obuto i ot butone i wi kitandane, ci gucobo, guneko woko, ka guŋolo wiye. Gutiŋo wiye, gulubo kwede yo Araba dyeworwor, 8ci gukelo wi Icbocet bot Daudi i Kebron, guwaco bot kabaka ni, “Wi Icbocet wod pa Caulo doŋ wakelo ene, wod pa Caulo ma lamerokki ma yam mito neki, Rwot doŋ oculo kworri tin, rwotwa, i kom Caulo ki i kom litinone.” 9Ento Daudi ogamo dog Rekab ki ominne Baana, awobe pa Rimmon ma jo Beerot ni, “Macalo Rwot tye makwo-ni, ma yam olaro kwona ki i ciŋ lumerokka ducu, 10-i kare ma yam dano mo obino otitta lok ni, ‘Nen ba, Caulo doŋ oto woko,’ ma onoŋo en tamo ni ekella lok maber, ci an amake aneke woko i Jiklag; meno aye obedo mot ma amiyo bote pi lok ma okelo-ni. 11Ento lok man doŋ dit makato ducu, ka ce lutim aranyi doŋ guneko dano ma cwinye leŋ ki i ode i wi kitandane, ci wutamo ni an pe abiculo kworre i komwu, atyekowu wo ko ki i wi lobo?” 12Ci Daudi ociko litino orobone, guneko jo-nu woko, guŋolo cing: ki tyengi woko, ka guŋabo komgi i ŋet kulu me Kebron. Ento gukwanyo wi Icbocet, guyiko Lyel pa Abneri i Kebron.


Lulevi 23 ACO85 - Rwot owaco bot Moses ni, “Wac bot jo - Bible Search\nLulevi 22 Lulevi 24\nNino madito ma giciko\n1Rwot owaco bot Moses ni, 2“Wac bot jo Icrael ni, Nino madito ma Rwot ocikogi, ma wubituco pigi ni gubed gurre maleŋ, nino madito ma an aciko, gin ene. 3-Wubitiyo tic nino abicel, ento i nino me abirone en ceŋ cabit me yweyo mot, en aye gurre maleŋ, Pe wuti iye tic mo; en aye ceŋ cabit pa Rwot ka ma wubibedo iye ducu.\nKato (Paska) ki nino madito me Mugati ma Tobi Pe Iye\n4“Magi aye nino madito ma Rwot ociko, gin gurre maleŋ ma wubituco pigi i kare ma Rwot ociko pigi. 5-I dwe mukwono i nino dwe apar wiye aŋwen otyeno, en aye Kato (Paska) pa Rwot. 6-I kom nino dwe apar wiye abic me dwe acel-lu en nino madit pa Rwot me Mugati ma Tobi Pe tye; wubicamo mugati ma tobi pe iye pi nino abiro. 7I kom nino mukwoŋone wubibedo iye ki gurre maleŋ; pe wuti iye tic mo matek. 8Ento wubityero gityer ma giwaŋo ki mac bot Rwot pi nino abiro; i nino me abirone wubibedo ki gurre maleŋ, pe wuti iye tic mo matek.”\nLarita bel me akwata\n9Rwot dok owaco bot Moses ni, 10“Wac bot jo Icrael ni, Ka doŋ wuo i lobo ma abimiyowu, ka wukayo iye kac, ci wubikelo wic larita cam me wi mwaka bot ajwaka. 11En bikwato wic larita cam i nyim Rwot, wek oye gamowu; ajwaka bikwato i nino ma lubo cabit. 12I nino ma wubikwato iye wic larita-ni, en aye wubityero iye latin nyok romo ma ditte romo mwaka acel, ma kome pe ki mwonyo, obed gitum awaŋa bot Rwot. 13Gityer me moko kwon ma wutyero kacel kwede bibedo moko kwon mapwotte ma romo agwata aryo, ma girubo ki moo, ma gibityero kun giwaŋo ki mac bot Rwot obed gin ma ŋwece kur me yomo cwiny. Gityer amatane bibedo vino ma romo cupa aryo kt nucu. 14Pe wucam mugati, pe wumwod nyig bel ma gicelo nyo manumo, nio wa i nino meno kikome, waŋ ma wukelo gityer pa Lubaŋawu; meno bibedo cik matwal wa i kare pa likwayowu ducu, ikabedo ducu ma wubibedo iye.\n15-“Ka doki wubikwano cabit abiro kulu kun wucako ki nino ma lubo cabit, en aye nino ma wutyero iye wic larita cam me gityer akwata. 16Wukwan nino pyerabic nio i nino ma lubo cabit me abirone, ka doŋ wucak kelo gityer me moko kwon kai manyen bot Rwot. 17Wubikelo ki i kabedowu mugati aryo me akwata ma gitedo ki moko ma romo agwata aryo; gibitedogi ki moko mapwotte ma onoŋo girubo iye tobi, gubed wi mwaka ma gityero bot Rwot. 18Dok wubikelo litino romi abiro kacel ki mugati meno ma ditogi mwaka acel acel, ma komgi pe ki mwonyo, ki wod twon acel ki nyogi romi aryo. Gibibedo gitum awaŋa bot Rwot, kacel ki gityer me moko kwon ki gityer amata mutikogi; gin gityer ma giwaŋo ki mac, gin ma ŋwece kur me yomo cwiny Rwot. 19Dok wubityero nyok dyel acel obed gitum me bal, ki litino nyogi romi aryo ma ditogi mwaka acel acel gubed gityer Lakwecwiny. 20Ajwaka bikwatogi kacel ki mugati me wi mwaka gubed gityer akwata i nyim Rwot, kacel ki litino nyogi romi aryo-nu; gibibedo maleŋ bot Rwot, pi ajwaka. 21I nino meno kikome wubibedo ki gurre maleŋ ma wutito pire ka maleŋ; pe wuti iye tic mo matek. Meno bibedo cik matwal wa i kare pa likwayowu ducu, i kabedo ducu ma wubibedo iye.\n22-“Ka wukayo cam ma ocek i lobowu, pe wuka woko ducu nio wa i ŋet potowu, pe dok wubed ka beko obote ma odoŋ i kare me kac. Wubiwekogi pi konyo lucan ki lubedo; an a Rwot Lubaŋawu.”\nAcakki mwaka manyen\n23Rwot owaco bot Moses ni 24“Wac bot jo Icrael ni, I dwe me abiro, i nino dwe acel, wubikwero iye nino me yweyo mot, nino me po ma gituco pire ki koko gwara, nino me gurre maleŋ. 25Pe wuti iye tic mo matek, dok wubityero iye gityer ma giwaŋo ki mac bot Rwot.”\nNino madit me Kwanyo Bal\n26-Rwot dok owaco bot Moses ni, 27“I nino dwe apar me dwe man me abiro-ni en aye bedo nino me Kwanyo Bal. Bibedo botwu nino me gurre maleŋ; wubikumo ki toncwiny, dok wubityero gityer ma giwaŋo ki mac bot Rwot. 28Pe wuti tic mo i nino meno, pien en aye nino me kwanyo bal, pi timo gin lakwany bal ki i komwu i nyim Rwot Lubaŋawu. 29Ŋat ma pe okumo ki toncwiny i nino meno wane birwenyo woko ki i kin lutugi. 30Ŋat ma otiyo tic mo i nino meno abineko woko wek pe obed i kin lutugi. 31Pe wuti iye tic mo; meno bibedo cik matwal wa i kare pa likwayowu ducu, i kabedo ducu ma wubibedo iye. 32En aye bibedo botwu cabit me yweyo mot, ci wubikumo iye ki toncwiny, i nino dwe aboŋwen cakke otyeno nio wa orwone otyeno en aye wubiywe mot.”\nNino madito me ŋolo\n33-Rwot dok owaco bot Moses ni, 34“Wac bot jo Icrael ni, I nino dwe apar wiye abic me dwe man me abiro-ni en aye bibedo acakki me nino madito pa Rwot, kare me Bolo, ci tyeko nino abiro. 35I kom nino mukwoŋo wubibedo iye ki gurre maleŋ; pe wuti iye tic mo matek. 36Wubityero gityer ma giwaŋo ki mac bot Rwot pi nino abiro. I nino me aborone wubibedo iye ki gurre maleŋ, ma wubityero iye gityer ma giwaŋo ki mac bot Rwot; meno cokke madit me woro Lubaŋa, pe wuti iye tic mo matek.\n37“Magi aye nino madito ma Rwot ociko, ma wubitito ki lwak ni gin aye kare me gurre maleŋ, pi tyero bot Rwot gityer ma giwaŋo ki mac, gitum awaŋa, gityer me moko kwon, gitum mukene, ki gityer amata, kun acel acel bedo ki ninone ma otike, 38kun wumedogi i kom ceŋ cabit pa Rwot me kare ducu, ki i kom mot mewu, i kom gityer mewu ducu me cobo kwoŋ, ki i kom gityerwu ducu ma iwu opwoyo ma wumiyo bot Rwot.\n39“I kom nino dwe apar wiye abic me dwe me abiro, ka doŋ wucoko cam ma ocek i lobo, wubikwero nino madito pa Rwot pi nino abiro; nino mukwoŋo bibedo nino me yweyo mot, ki nino me aborone bene bibedo nino me yweyo mot. 40I nino mukwoŋo wubicoko iye nyig yat mabecone, ki jaŋ otit, ki jaŋ yat muluk, ki yat oget ma i ŋet kulu; ci wubibedo ki yomcwiny i nyim Rwot Lubaŋawu pi nino abiro. 41Wubikwero nino madito man pa Rwot pi nino abiro mwaka ki mwaka; meno bibedo cik matwal wa i kare pa likwayowu ducu; wubikwerone i dwe me abiro. 42Wubibedo i bolo pi nino abiro; litino anywalli ducu ma i Icrael bibedo i bolo, 43wek likwayowu guŋe ni, yam amiyo jo Icrael gubedo i bolo i kare ma akwanyogi woko ki i lobo Ejipt; an a Rwot Lubaŋawu.”\n44Kit meno Moses otito bot jo Icrael pi nino madito ducu ma Rwot ociko pigi.


Tic Pa Lukwena 25 ACO85 - I kare ma Festo obino i lobo - Bible Search\nTic Pa Lukwena 24 Tic Pa Lukwena 26\nTic Pa Lukwena 25\nPaulo okoko apil ni myero giter lokke i nyim laloc madit\n1I kare ma Festo obino i lobo ma gimiye ni en olo, i ŋe nino adek, oa i Cecaria, ocito i Jerucalem. 2Ajwagi madito pa Lubaŋa ki ludito me lobo Judaya gutitte pi lok i kom Paulo, ci gubako doggi bote, 3ni otim ber oye cwale i Jerucalem, kun onoŋo guyubo ni dano gibikiye ci gineke woko i waŋa yo. 4Ento Festo ogamo ni gitye ka gwoko Paulo i Cecaria, en bene emito cito kunnu i kare macok-ki. 5Ci owacci, “Pi meno, jo ma i kinwu ma gitye ki twero myero gucit kweda. Ka onoŋo tye roc mo i kom laco meno, wek gudote bota.”\n6Obedo i Jerucalem pi nino aboro nyo apar, ka odok i Cecaria. Orwone obedo i kom me ŋolo kop, ci ociko ni gikel Paulo. 7Ka doŋ obino, Lujudaya ma gua i Jerucalem gucuŋ ma gurume dyere, gudote ki lwak adot mapol mapek ma pe gitwero moko kite. 8Paulo opido ni, “Peya abalo lok mo i kom cik pa Lujudaya kadi ot pa Lubaŋa, kadi wa bot laloc madit Cecar.” 9Ento Festo onoŋo mito ni Lujudaya gupwoye, ci owaco bot Paulo ni, “Imito giteri i Jerucalem wek aŋol kop i komi pi adot magi ki kunnu?” 10Paulo ogamo ni, “Acuŋ kany i nyim kom me ŋolo kop pa Cecar, en aye ka ma myero giŋolla iye kop. Pe abalo bal mo bot Lujudaya, meno in bene iŋeyo maber. 11Ka abalo bal ma romma to, lok mo pe, gitwero neka, pe akwero; ento ka adotgi i koma tere pe, ci pe tye ŋat mo ma twero miya i ciŋgi. Abolo pi Cecar.” 12Ka Festo otyeko poro lok ki lukikone, odok iye ni, “Ibolo pi Cecar; ibicito bot Cecar.”\nPaulo i nyim Agripa ki Bernike\n13Ka nino okato manok, kabaka Agripa ki Bernike guo i Cecaria ka jolo Festo. 14Ka gudikke kunnu pi kare malac, Festo oketo adot i kom Paulo i nyim kabaka kun wacci, “Tye laco mo kany ma Pelici oweko i mabuc. 15I kare ma atye i Jerucalem, ajwagi madito pa Lubaŋa ki ludoŋo pa Lujudaya gutitta lok i kome, ci gulega ni aŋol ni kop oloye. 16Adok iye botgi ni, pe kitwa wan Luroma me miyo dano mo i ciŋ ludote ma peya gimiye kare me cuŋ i nyimgi waŋ ki waŋ wek opid pidone i kom lok ma gidote iye. 17Ka gubino kany, ci an bene pe adikke, ento orwone abedo i kom me ŋolo kop ci aciko ni kigele. 18Ka ludote gua ka lok, pe gukelo adot mo i kome ma mako bal mo marac, macalo yam atamo; 19ento gubedo ka laro lok kwede ma dok i kom dinigi, ki i kom ŋat mo ma nyiŋe Yecu ma yam oto, ma Paulo waco ni tye makwo. 20Yeko te lok macalo meno oloya, mumiyo apenye ka en mito cito i Jerucalem wek giciŋol lokke ki kunnu. 21Ento Paulo okoko apil ni myero gigwoke i mabuc pi kuro ŋolo kop pa laloc madit ma won deyo-ni. Ci aciko ni gigwoke nio ka abicwale bot Cecar.” 22Agripa owaco bot Festo ni, “An kikoma amito winyo lok pa danonu ka twerre.” Ogamo ni, “Diki ibiwinyo lokke.”\n23Orwone Agripa ki Bernike gucito ki deyo madwoŋ, ci gudonyo i kicika me winyo ŋolo kop kacel ki kapten mogo me mony ki jo ma giŋene ma i gaŋ meno. Ka Festo ociko, ci gikelo Paulo. 24Festo owacci, “Kabaka Agripa ki wun ducu ma wutye kwedwa kany, wun doŋ wuneno dano man ma lwak Lujudaya ducu gubako doggi bota pire i Jerucalem wa ki kany bene, kun gidaŋŋe ni pe myero obed kwo. 25Ento an pe anoŋo otimo gin mo ma romo miyo giŋolle kop me to. Doŋ macalo en aye gire okoko apil pi laloc madit, an bene amoko ni abicwale. 26Ento peya atye ki lok mo kikome ma myero aco i kome bot rwoda, en gin mumiyo akele i nyimwu, ki makato i nyimi, in Kabaka Agripa, wek ka wabipenye abed ki lok mo me acoya. 27Pien aneno ni kony mo pe me cwalo lamabuc ka pe ginyuto lok ma i kome.”


Lulevi 21 ACO85 - Rwot owaco bot Moses ni, “Lok ki - Bible Search\nLulevi 20 Lulevi 22\nAjwagi myero gubed jo maleŋ\n1Rwot owaco bot Moses ni, “Lok ki ajwagi, awobe pa Aron, iwac botgi ni, ŋatti mo i kingi pe oballe odok keni pi gudo kom dano muto ma i kin lutugi, 2kono nyo watgi keken ma cok kwede, macalo minne, wonne, wode, nyare, ominne, 3nyo laminne ma peya oŋeyo co, En pud cok kwede, pien peya tye ki cware; en twero balle pire doko keni. 4Kadi bed en won gaŋ i kin lutugi, myero pe oballe odok keni, miyo bedo kipyeda. 5-Ajwagi pe gulyel wigi, pe gulyel teŋ yer t ikgi, pe guton komgi. 6Gubed jo maleŋ pi Lubaŋagi, pe gupyed nyiŋ Lubaŋagi, pien gin aye gityero gityer ma giwaŋo ki mac bot Rwot, en cam pa Lubaŋagi; pienno myero gubed jo maleŋ. 7Pe gunyom dako ma lakwele, nyo ma doŋ tye ki meye, Gin pe gunyom dako ma cware oryemo pien ajwaka en dano maleŋ bot Lubaŋane. 8Wubigwoke obed maleŋ pi ticce, pien en tyero cam pa Lubaŋawu; en bibedo maleŋ botwu, pien an a Rwot ma alonyowu wubed maleŋ, an bene aleŋ. 9Ka nya pa ajwaka mo odoko lapyeda pi timo kwele, noŋo opyedo wonne; gibiwane woko ki mac.\n10“Ajwaka madit i kin omege, ma en aye gionyo moo wir i wiye, ma onoŋo gikwere wek oruk boŋŋi aruka me ticce, myero pe ogony yer wiye oket ata lijayi, pe oyec ginarukane; 11pe odony i ot ka ma kom dano muto tye iye, pe oballe odok keni, kadi bed pi wonne nyo minne. 12Pe okat woko nia ki i kabedo maleŋ, wek pe opyed kabedo maleŋ pa Lubaŋane, pien moo wir ma yam gikwere kwede bot Lubaŋane tye i kome; an a Rwot. 13En myero onyom nyako ma peya oŋeyo co. 14Pe onyom daa-to, nyo dako ma cware oryemo, nyo dako ma doŋ tye ki meye, nyo dako ma lakwele; en onyom anyira tugi ma peya oŋeyo co, 15wek pe opyedde i kom litinone i kin lutugi; pien an a Rwot ma alonye obed maleŋ.”\n16Rwot owaco bot Moses ni 17“Wac bot Aron ni, i kare pa likwayo wu ducu, lakwaru mo ma kome ki mwonyo pe onyik cok ka tyero cam pa Lubaŋane. 18Pien dano ma ko me ki mwonyo pe binyiko cok bota, macalo dano ma latowaŋ, nyo laŋolo, nyo ŋat ma waŋe ki poyo, nyo ma tyene nyo bade tuŋcel laŋabu, 19nyo ŋat ma tyene otur, nyo ma bade otur, 20nyo dano ma kore oruŋŋe, nyo dano muran, nyo ma waŋe ocor, nyo ma twoyo gwenyo nyo nyac, nyo ma gidino mane. 21Dano mo i kin likwayo pa ajwaka Aron ma kome ki mwonyo pe onyik cok ka tyero gityer ma giwaŋo ki mac bot Rwot; tekke kome ki mwonyo, pe binyiko cok ka tyero cam pa Lubaŋane. 22En twero camo cam pa Lubaŋane, jami maleŋ makato, ki jami maleŋŋe; 23ento pe binyiko cok ki boŋo kicika, pe bibino cok ki keno tyer, pien kome ki mwonyo, wek pe opyed kabedona ducu maleŋ-ŋi, pien an a Rwot ma alonyogi gubed maleŋ.” 24Moses oloko kit meno bot Aron ki awo bene ki bot jo Icrael ducu.


1 Jo Korint 3 ACO85 - Ento wun utmegina, yam pe onoŋo - Bible Search\n1 Jo Korint 2 1 Jo Korint 4\n1 Jo Korint 3\nLutic kacel ki Lubaŋa\n1Ento wun utmegina, yam pe onoŋo atwero lok kwedwu calo jo ma tye ki Cwiny pa Lubaŋa, ento aloko kwedwu macalo jo ma pud tye ki kit ma ginywalogi kwede, macalo litino lukere i Kricito. 2-Yam apitowu ki cak, pien onoŋo peya wutwero camo cam matek; kadi wa kombeddi bene pud pe wuromo camo cam matek, 3pien pud wutye ki kit ma ginywalowu kwede. Ka pud wutye ki nyeko i kinwu, ma wuda kekenwu, meno pe nyuto ni pud wutye i kit ma ginywalowu kwede, kun pud wulubo kit pa dano? 4-Ka dano mo i kinwu waco ni, “An dano pa Paulo,” ki ŋat mukene bene waco ni, “An dano pa Apolo,” meno noŋo pe nyuto ni wun pud wubedo dano adana?\n5Apolo mono en aŋa? Paulo kono en aŋa? Wan aye lutic ma miyo wuye Yecu. Ŋat acel acel tye ki tic ma Rwot opoko bote. 6-Yam acoyo kodi, Apolo oonyo iye pii, ento Lubaŋa omiyo odoŋo. 7Kadi bed kumeno, ŋat mucoyo kodi nyo ŋat ma oonyo iye pii, gin ducu pe gin mo, kono Lubaŋa keken aye ma miyo jami doŋo. 8Dano ma ocoyo kodi ki ŋat muonyo pii iye, gin ducu girom, ŋat acel acel binoŋo mucarane muporo tic ma en otiyo. 9Pien wan lutic kacel ki Lubaŋa; wun poto pa Lubaŋa, dok bene wun gedo pa Lubaŋa.\n10Pi kica pa Lubaŋa ma gimiya, omiyo aketo te guti me gedo macalo ladit me gedo ma ladiro; ki dano mo mukene tye ka gero ot i wiye. Ento dano acel acel myero ogwokke kit macalo etye kwede ka gedo. 11Pien pe tye te guti mo mukene ma gitwero ketone, kono maca ma doŋ tye-ni keken, en aye Yecu Kricito. 12Doŋ ka ŋat mo ogedo i wi te guti mukwoŋo-nu ki jabu nyo ryal, nyo godi me wel-gu, nyo yat nyo lum, nyo reŋ kal, 13tic ma dano acel acel otiyo binen woko ka maleŋ. Pien mac me Nino maca binyuto tic pa dano acel acel, ci nyuto ka maleŋ kit macalo ticce tye kwede. 14Ka ce inen gedo pa dano-nu odoŋ, en gedo ma ogero i kom te guti mukwoŋo-ni, dano meno bilimo bakacic me pwoc. 15Ento ka ce gedo pa dano mo owaŋ woko, ci en pe binoŋo kabacic mo me pwoc, ento en kikome bibwot, macalo ŋat ma koŋ owok ki i mac ka doŋ okatti ka maleŋ.\n16-Pe wuŋeyo ni wun aye wubedo ot pa Lubaŋa me woro en, dok Cwiny pa Lubaŋa bedo i iwu? 17Doŋ ka ŋat mo obalo ot pa Lubaŋa, Lubaŋa bene biteke woko; pien ot pa Lubaŋa leŋ, wun kikomwu aye wu ot meno.\n18Ŋat mo pe obwolle kekene. Ka ce dano mo i kinwu tamo ni eryek i lobo man, en koŋ myero olokke odok lamiŋ, ka wek doŋ odok maryek. 19-Pien gin ma dano me lobo man gitamo ni obedo me ryeko, i nyim Lubaŋa obedo gin me miŋo. Pien yam gicoyo ni, “En mako jo maryek i ryekogi kengi, macalo i owic,” 20-dok ni, “Rwot ŋeyo ni tam pa luryeko mere gin ma konnye pe.” 21Pi meno ŋat mo pe myero owakke i kom dano, pien jami ducu obedo mewu; 22kadi ki Paulo, nyo Apolo, nyo Kepa, nyo lobo man, nyo kwo, nyo to, nyo gin ma tye kombeddi, nyo gin ma bibedo tye i anyim. Magi-gu ducu mewu; 23wun jo pa Kricito, ki Kricito pa Lubaŋa.


Yocwa 9 ACO85 - Ka luker ducu ma nene gitye loka Jordan - Bible Search\nYocwa 8 Yocwa 10\nBwola pa jo Gibeon,\n1Ka luker ducu ma nene gitye loka Jordan i lobo godi ki i lobo ma i pwor ma orabo ŋet Nam Madit mukemo Lebanon, ki jo Kit, jo Amor, jo Kanaan, jo Periji, jo Kiv ki jo Jebuc guwinyo lok man, 2gucokke kacel pi lweny i kom Yocwa ki jo Icrael.\n3Ento ka jo ma gibedo i Gibeon guwinyo gin ma Yocwa otimo i kom Jeriko ki i kom Ai, 4ci gin ki tuŋ botgi gutiyo ki ryeko mamalo mada. Guyubo peke me wot ki kicaa muti me atweya i wi kanagi, ki opiru kono ma guti woko, ma oyec atata ma gidabogi bene, 5ki war tyengi muti ma gidabogi, ki boŋŋi arukagi muti woko; ki pekegi ducu obedo mutwo woko, opuro woko bene. 6Gucito kwede bot Yocwa i gony ma i Gilgal, ci guwaco bot Yocwa ki bot jo Icrael ni, “Wan wabino ma waa ki i lobo mabor; pienno walegi ni icikke kwedwa kombeddi.” 7-Ento jo Icrael guwaco bot jo Kiv ni, “Gwok nyo wubedo i kinwa, ci dok watwero cikke kwedwu niŋniŋ?” 8Guwaco bot Yocwa ni, “Wan doŋ luticci.” Ci Yocwa openyogi ni, “Wun kono wu jo kwene kaa? Dok bene wua ki kwene mono?” 9Gugamo doge ni, “Wan waa ki i lobo mabor mada, ladit, pi nyiŋ Rwot Lubaŋawu ma wawinyo gitito pire, ki pi gin ducu ma yam otimo i lobo Ejipt, 10-ki pi gin ducu ma en otimo i kom luker aryo pa jo Amor ma yam gitye loka Jordan ca, Cikon kabaka me Kecbon ki Og kabaka me Bacan ma yam bedo i Acitarot. 11Ci ludoŋowa ki jo ducu ma gibedo i lobowa guwaco botwa ni, ‘Wumak peke me wot i ciŋwu wek wucirwatte kwedgi, ci wuwac botgi ni, Wan luticwu, wek doŋ wacikke kwedwu.’ 12Kwonwa ene; wakwanyo ma onoŋo pud lyet i kare ma wa-a ki pacowa me acama i yo i nino ma wacako bino botwu-ni, ento kombeddi, nen, tye ma doŋ otwo dok opuro woko bene. 13Wa opiru koŋo vino ducu onoŋo pud ginyen i kare ma wapiko koŋo vino i igi-ni; doŋ wunen ba ka guyec woko. Ki ginarukawa ki war mewa doŋ guti woko pi wot man mabor-ri.” 14Ludito gugamo pekegi gucamo, ma pe koŋ gupenyo dog Rwot. 15Ci Yocwa oturo ki yubo lok me kuc i kingi, ocikke kwedgi pi wekogi makwo; lutel wi lwak bene gukwoŋo kwoŋ botgi.\n16Ka nino okato adek nia ki i kom nino ma gucikke kwedgi, lacen guwinyo ni jo-nu gitye kacel kwedgi kun gibedo i dyegi. 17Jo Icrael gucako wot ci guo i gaŋgi i nino me adekke. Gunoŋo gaŋ magi, Gibeon, Kepira, Beeroth ki Kiriat-jearim. 18Ento jo Icrael pe doŋ gunekogi, pien lutel wi lwak onoŋo doŋ gutyeko kwoŋo botgi i nyiŋ Rwot, Lubaŋa pa Icrael. Ci lwak ducu gucako ŋur i kom lutel wi lwak-ki. 19Ento lutel wi lwak ducu guwaco bot lwak ducu ni, “Watyeko doŋ kwoŋo kwoŋ botgi i nyiŋ Rwot, Lubaŋa pa Icrael, pienno kombeddi pe doŋ watwero gudo komgi. 20Doŋ wabitimogi kit man; wabiwekogi gubed makwo wek pe wakel kiniga pa Lubaŋa i komwa pi kwoŋ ma doŋ wakwoŋo botgi-ni.” 21Ci guwaco bot lwak ni, “Wuwek gubed makwo, ento gibibedo lubar yen ki lutwom pii pi lwak ducu.”\n22Yocwa olwoŋogi ci owaco botgi ni, “Piŋo wubwola kun wuwaco ni, ‘Wan watye ka mabor kwedwu,’ kun kono wutye i dyewa? 23Pienno kombeddi doŋ gicenowu woko; pi kare ducu wubibedo opii, lubar yen ki lutwom pii i ot pa Lubaŋana.” 24Gugamo dog Yocwa ni, “Pien onoŋo doŋ gitito botwa lok me ada, ladit, ni Rwot Lubaŋa yam ociko laticce Moses pi miyowu lobo man ducu, dok ociko ni myero wujwer jo ma gibedo i lobo man woko ki i nyimwu; omiyo walworowu matek twatwal, en aye omiyo watimo man pi laro kwowa. 25Ci doŋ kombeddi in aye doŋ inen giri. Doŋ watye i ciŋi, in doŋ itim gin ma ineno ni ber dok oporre me atima i komwa.” 26Otimogi kit man, olarogi ki i ciŋ jo Icrael, pe ginekogi. 27Ento cakke i nino meno Yocwa oketogi me bedo lubar yen ki lutwom pii pi lwak ki pi keno tyer pa Rwot, medde kwede o wa i kare man, i kabedo ma Rwot biyero.


Yakobo 4 ACO85 - Gin aŋo ma kelo mony, ki gin aŋo ma - Bible Search\nYakobo 3 Yakobo 5\nMako Larem ki lobo\n1Gin aŋo ma kelo mony, ki gin aŋo ma kelo lweny i kinwu? Pe par ma wutye kwede aye tye ka lweny i dul komwu? 2wumito wunoŋ jami, ento pe wunoŋo, ci wucako neko dano. Dok wuparo jami pa jo mukene, ento pe wunoŋo, ka doŋ wuero lweny ki mony. Pe wunoŋo gin ma wumito, pien pe wulego. 3Wulego, pe wunoŋo, pien wulego marac, wulego ni wunoŋ wek wuti kwede me cobo mitiwu keken. 4Wun jo mubolo laremwu woko. Pe wuŋeyo ni, mako larem ki lobo miyo dano doko lakwor pa Lubaŋa? Pi meno, ŋat ma mito mako larem ki lobo lokke kene doko lakwor pa Lubaŋa. 5Nyo wutamo ni, lok ma yam gicoyo lok ma tere pe ni, “En tye ki par madwoŋ twatwal ki nyeko i kom cwiny ma yam en oketo ni obed i iwa?” 6-Ento en medde ki miyo kicane; pi meno, lok ma yam gicoyo waco ni, “Lubaŋa pyem ki jo ma wakke, ento miyo kica bot jo mamwol.” 7Pi meno, wumine me bedo i te loc pa Lubaŋa. Wulweny matek ki Catan, ci en biriŋowu woko. 8Wunyik cok bot lubaŋa, ci en bene binyiko cok botwu. Wulwok ciŋwu woko, wun lubalo, ka doŋ wulony cwinywu obed maleŋ, wun jo ma tamwu tye aryo. 9Cwinywu myero owaŋ, wukum, wukok bene. Nyerowu myero olokke odok kumo, ki yomcwiny ma wutye kwede olokke odok can. 10Wumwolle kenwu i nyim Rwot, ci en bitiŋowu malo.\nŊolo kop i kom omeru\n11Utmegina, pe wulok lok mo marac kun ŋat acel acel loko i kom lawote. Ŋat ma loko lok marac i kom ominne, nyo ŋolo kop i kom ominne, noŋo oloko lok marac i kom cik, noŋo doŋ bene oŋolo kop ki cik. Ento ka in iŋolo kop ki cik, in doŋ pe lacob cik ento idoko laŋolkop. 12Lami-cik ki laŋolkop tye acel, en twero larowu ki nekowu. In aŋa mono ma iŋolo kop i kom lawoti-ni?\nPe iwakke pi nino ma diki\n13Koŋ wuwiny lokka, wun ma wuwaco ni, “Tin nyo diki wabicito i gaŋ munyo, wabityeko kunnu mwaka acel kun wacato wil dok wanoŋo magoba,” 14kun kono pe wuŋeyo lok ma bitimme diki. Kwowu tye niŋniŋ? Wun wubedo calo lupu ma nen pi kare manok mo keken, ci lacen ke woko. 15Ma ka loko lok kit meno, onoŋo myero wuwacci, “Ka Rwot oye, wabibedo kwo, wabitimo man nyo maca.” 16Ento wun lunyatte, dok wuwakke bene. Lakit wakke macalo meno ducu rac. 17Ŋat ma ŋeyo gin ma atir ma myero etim, ce pe otimo, noŋo doŋ otimo bal.


Jeremia 30 ACO85 - Man lok ma Rwot oloko ki Jeremia. - Bible Search\nRwot ocikke me dwoko jo ma yam giterogi i opii cen i Jerucalem\n1Man lok ma Rwot oloko ki Jeremia. 2Rwot ma en Lubaŋa pa Icrael owaco ni, “Co lok ducu ma abedo ka loko boti-ni i buk, 3pien kare tye ka bino ma abidwoko iye gum bot jona jo Icrael ki jo Juda. Abikwanyogi adwokogi cen i lobo ma yam amiyo bot kwarogi, gibileyo doŋ bedo megi. Man Rwot ma owaco.”\n4Magi gin aye lok ma Rwot oloko ma okemo Icrael ki Juda:\n5Rwot owaco kuman ni,\n“Wawinyo koko ma baŋo dano,\nkoko ma kelo lworo, ento pe ma kelo kuc.\n6Koŋ ipennye kekeni ci dok itam ni,\nlaco mono twero nywalo latin?\nPiŋo kono aneno laco acel acel mako pyere ki ciŋe\ncalo dako ma tye ka rem ki nywal?\nPiŋo waŋ dano olwal woko?\n7Maa do! Nino marac tye ka bino,\npe tye nino mo ma rom kwede;\nen aye nino me can bot likwayo pa Yakobo;\nkadi bed kumeno gibilarogi ki i can meno.”\n8Rwot me mony owaco ni, “Ka nino meno oromo abituro rii bao woko ki i ŋutgi dok bene abicodo nyor ma gitweyogi kwede woko; cakke i kare meno pe doŋ gibibedo opii pa lurok matwal. 9Ento gin gibitiyo bot Rwot Lubaŋagi, ki bot Daudi kabakagi, ma an aye abimiyo botgi me bedo kabakagi.\n10-“Pe wulwor, wun likwayo pa laticca Yakobo;\nwun jo Icrael, cwinywu pe myero oballe woko.\nAbilarowu ki i lobo ca ma tye ka mabor-ri,\nabilaro likwayowu bene ki i lobo ma yam giterogi iye i opii.\nLikwayo pa Yakobo gibidwogo cen ci gibibedo mot ki kuc;\nŋat mo pe ma bimiyo gibedo ki lworo.\n11Abibedo kwedwu pi larowu.\nAbijwero jo me rok ducu atyekogi woko,\ni kin jo ma yam akeyogi iye;\nento wun pe abityekowu woko liweŋ.\nAbipwodowu maberber pe ki kiniga twatwal,\nento pe abiwekowu ma pe aketo can i komwu.\n12Rwot owaco bot jone ni,\n“Waŋ retwu pe doŋ caŋ,\nwaŋ burre odet marac.\n13Ŋat mo pe ma twero cuŋ piwu,\nyat bene pe me aketa i waŋ burwu,\nwaŋ burwu pe doŋ can.\n14Jo ma gimarowu-ni ducu wigi doŋ owil woko i komwu;\ngin pe doŋ giparo piwu wacel.\nPien alwenyo i komwu macalo lukworra;\ndok bene aketo can magwa i komwu laboŋo kica,\npien balwu dwoŋ,\nki gin marac ma wutimo bene pol.\n15Piŋo pud wukok pi ret ma wulimo?\nAremwu pe doŋ caŋ.\nAketo can i komwu kit man, pren balwu dwoŋ,\nki gin marac ma wutimo bene pol mada.\n16Pi meno jo ducu ma tyekowu,\ngin bene gibitye kogi woko,\nlukworwu ducu bene gibimakogi giterogi woko i opii.\nJo ducu ma unowu gin bene gibiunogi,\nki jo ducu ma yako jamiwu gin bene gibiyako jamigi woko.\n17Pien abimiyo wubedo doki ma komwu yot,\nabicaŋo waŋ burwu woko bene,\nkadi bed lukworwu giwacci,\n‘Cion doŋ odoko gin ma gibolo woko;\nŋat mo doŋ pe ma paro pire.’\n“Nen, abidwoko likwayopa Yakobo cen i lobogi\ndok kica bimaka i kom jo me doggola acel acel;\ngibigero gaŋ acel acel odoco i kabedone macon,\nki ot acel acel bene gibigero kakare.\n19Jo ma kunnu doŋ gibiwero wer me pwoc;\ngibibedo ka daŋŋe bene pi yomcwiny.\nAbimiyo ginya gidoko pol ma pe welgi jwik,\nci abikelo deyo botgi.\n20Litinogi bibedo pol kit macalo yam gubedo kwede i kare macon,\nki lwakgi bene bicuŋ i nyima matek likiŋ;\nabiketo can i kom jo ducu ma unogi.\n21Ŋat ma bibedo laker ma loyogi bene bia ki i kingi,\nŋat ma bibedo laloc gi bibedo dano me rokgi kikome.\nKa alwoŋe, ci en binyiko cok bota;\npien ŋat mo pe twero ette me bino cok bota ka pe alwoŋe.\n22Wun wubibedo jona,\nki an abibedo Lubaŋawu.”\n23Koŋ inen yamo kot pa Rwot! Akemone bedo calo yamo lapiru mager, ma bimwoc woko lituc i wi jo maraco. 24Akemone pe bigik nio waŋ ma en ocobo tiyo gin ma onoŋo doŋ otamo me timone. I kare ma lacen, i nino ma pud tye anyim, jone gibiniaŋ maber makato.


Yocwa 21 ACO85 - Ludito wi kaka pa kwaro pa Lulevi - Bible Search\nYocwa 20 Yocwa 22\n(Wel 35.1-8; 1 Tek 6.54-81)\n1Ludito wi kaka pa kwaro pa Lulevi gubino bot ajwaka Eleajar ki Yocwa wod pa Nun ki ludito wi kaka pa jo Icrael mukene ducu. 2-Gubino botgi i Cilo i lobo Kanaan, guwaco botgi ni, “Rwot yam ociko ki i dog Moses ni myero gimi botwa gaŋi me bedowa kacel ki lobo ma i ŋetgi me olet-gu pi kwayo limwa makwo.” 3Ci jo Icrael gulubo cik pa Rwot, gumiyo gaŋi magi bot Lulevi kacel ki lobo me oletgi kun gikwanyo ki i kom ginaleyagi:\n4Kwir okwoŋo poto i kom jo Kokat ci Lulevi ma likwayo pa ajwaka Aron gulimo gaŋi apar wiye adek ki bot jo Juda, jo Cimeon ki jo Benjamin kun onoŋo giyerogi ki bolo kwir.\n5Jo Kokat mudoŋŋe gulimo gaŋi apar ki bot jo Epraim, jo Dan ki nucu kaka pa jo Manace muporo doggolagi.\n6Jo Gercon gulimo gaŋi apar wiye adek ki bot jo Icakar, jo Acer, jo Naputali ki nucu kaka pa Manace ma i Bacan muporo doggolagi.\n7Jo Merari gulimo gaŋi apar wiye aryo ki bot jo Reuben, jo Gad ki jo Jabulon muporo doggolagi.\n8Gaŋi magi ki lobo olet ma i ŋetgi jo Icrael gumiyo bot jo Levi kun gibolo kwir, kit macalo Rwot yam ociko ki i dog Moses.\n9Gaŋi ma gulimo ki bot kaka pa Juda ki Cimeon, 10gaŋi ma gimiyo bot likwayo pa Aron, ma gin aye doggola acel i kin jo Kokat ma Lulevi-ni nyiŋgi ene. 11Kwir okwoŋo poto i komgi ci gimiyo botgi Kiriat-arba, en aye Kebron, ma i lobo godi me Juda, kacel ki lobo olet ma orume dyere. Arba obedo kwaro pa jo Anak. 12Ento potti ducu ma i ŋet gaŋ meno, ki gaŋi matino ma i ŋete yam onoŋo gimiyogi woko bot Kaleb wod pa Jepune me bedo mere.\n13Gimiyo Kebron ki lobo olet ma i ŋete bot likwayo pa ajwaka Aron, en aye gaŋ me laro lunek dano, Libna ki lobo olette, 14Jatir ki olette, Ectemoa ki olette, 15Kolon ki olette, Debir ki olette, 16Ain ki olette, Juta ki olette, Bet-cemec ki olette, gaŋi aboŋwen mua ki bot kaka aryo-nu. 17Ka doki gimiyo botgi gaŋi magi mua ki bot jo Benjamin: Gibeon, Geba, 18Anatot ki Almon, gaŋi aŋwen ki olet ma i ŋetgi. 19Gaŋi ducu ma gimiyo bot likwayo pa ajwaka Aron gubedo apar wiye adek, kun gaŋ acel acel tye ki lobo me olet i ŋete.\n20Lulevi me doggola mogo pa jo Kokat mudoŋ gulimo gaŋi magi ma i lobo pa jo Epraim: 21Cekem, gaŋ me laro lunek dano ma i lobo godi me Epraim, ki olette, Gejer ki olette, 22Kibjaim ki olette, Bet-koron ki olette, gaŋi aŋwen. 23Ki bot kaka pa Dan gulimo Elteke, Gibeton, 24Aijalon ki Gat-rimmon, gagi aŋwen ki olet ma i ŋetgi. 25Ki bot nucu kaka pa Manace gulimo Taanak ki Gat-rimmon ki olet ma i ŋetgi. 26Kumeno gaŋi ducu ma gimiyo bot doggola mukene pa jo Kokat gubedo apar, kun gaŋ acel acel tye ki lobo olet i ŋete.\n27Jo Gercon ma doggola mukene pa Lulevi gulimo gaŋi aryo ki bot nucu kaka pa Manace, gin aye Golan ma i Bacan ma gaŋ me laro lunek dano ki olet ma i ŋete, ki Be-eciterot ki olette. 28Ki bot jo Icakar gulimo Kicion, Oaberat, 29Jarmut ki En-ganim, gaŋi aŋwen ki olet ma i ŋetgi. 30Ki bot jo Acer gulimo Mical, Abdon, 31Kelkat ki Rekob, gaŋi aŋwen ki olet ma i ŋeti. 32Ki bot jo Naputali gulimo Kedec i Galilaya, gaŋ me laro lunek dano, Kamot-dor ki Kartan, gaŋi adek ki olet ma i ŋetgi. 33Kumeno gaŋi ducu ma gimiyo bot doggola mapatpat pa jo Gercon obedo apar wiye adek, kun gaŋ acel acel tye ki lobo olet i ŋete.\n34Lulevi mukene, ma gin aye doggola pa jo Merari, gulimo ki bot jo Jabulon Jokneam, Karta, 35Dimna ki Nakalal, gaŋi aŋwen ki olet ma i ŋetgi. 36Ki bot jo Reuben gulimo Bejer, Jakaj, 37Kedemot ki Mepat, gaŋi aŋwen ki olet ma i ŋetgi. 38Ki bot jo Gad gulimo Ramot ma i Gilead ma gaŋ me laro lunek dano, Makanaim, 39Kecbon ki Jajer, gaŋi aŋwen ki olet ma i ŋetgi. 40Gaŋi ducu ma gimiyo bot doggola mapatpat pa jo Merari, en aye bot doggola pa Lulevi mudoŋŋe, obedo apar wiye aryo.\n41Gaŋi ducu pa Lulevi ma gitye i dye lobo pa jo Icrael gubedo pyeraŋwen wiye aboro, ki oletgi. 42Gaŋ acel acel onoŋo tye ki lobo olet ma orume dyere; gaŋigi ducu gubedo kit meno.\nJo Icrael gucamo lobo\n43Kit meno Rwot omiyo bot jo Icrael lobo ducu ma yam okwoŋo pire ni ebimiyo bot kwarogi-ni; gucamo lobone kit meno, ci gubedo iye. 44Rwot omiyogi yweyo i kabedogi ducu kit ma yam okwoŋo bot kwarogi; pe lamerokgi acel mo ocun i nyimgi, pien Rwot onoŋo omiyo lumerokgi ducu i ciŋgi. 45Lok mabeco ducu ma yam onoŋo Rwot ociko ki jo Icrael ocobbe kakare, pe onen lok mo ma pe otimme.


Latitlok 4 ACO85 - Dok aneno kit macalo jo mukene tye - Bible Search\nLatitlok 3 Latitlok 5\n1Dok aneno kit macalo jo mukene tye ka uno ki luwotgi i lobo man. Nen, jo ma giunogi gikok akoka ki pig waŋgi, pien pe gitye ki ŋat mo ma myero okwe cwinygi! Pe gitye ki ŋat mo ma konyogi, pien jo ma unogi onoŋo gitye ki twero. 2Omiyo atamo ni jo ma doŋ guto woko komgi gum kato jo makwo ma pud gudoŋ gibedo i lobo-ni. 3Ento ŋat ma kato gin-nu ducu en aye dano ma pud peya ginywalo, ma peya oneno tim maraco ma gitye ka timone i lobo-ni.\n4Atyeko neno bene ni tic ducu ma dano tiyo ki dirone ducu, tiyo pi nyeko ma en tye kwede i kom lawote, ni myero en aye ebed ki jami makato lawote. Man bene gin ma konnye pe, dok rom ki ryemo kor yamo ma kodo.\n5Dano ma lamiŋ bedo abeda ma odolo ciŋe, pi meno kec bineko nio wan ma oto.\n6Ka it ye ki jami manok ma romo poŋciŋ keken, kun itiyo kwede inoŋo ni it ye ki kuc i cwinyi, ber kato jami ma tye poŋciŋ aryo ma kuc pe iye mupoŋ ki tic matek, dok ma rom ki ryemo kor yamo ma kodo.\n7Dok aniaŋ bene ni tye gin mo mukene ma konnye pe i lobo-ni: 8tye dano ma bedo kene ma pe tye ki lareme mo, latinne mo bene pe, kadi ominne mo-gu bene pe, ento pud inoŋo ni tye ka tiyo tic matek ma pe ywe, ento ki tuŋ bote nen ni lonyo ma etye kwede-ni pud pe romme, En bene pe twero pennye kekene ni, “Tic matek ma atye ka tiyone-ni mono atiyo pi aŋa, ma geŋa woko ki noŋo yomcwiny-nyi?” Man bene gin ma konnye pe, dok gin ma pe miyo yomcwiny bot dano.\n9Bedo jo aryo ber kato ma dano acel obedo kene, pien gin jo aryo-nu gitwero noŋo bakacic maber ma a i kom tic ma gitiyo. 10I kin jo aryo-ni ka ŋat acel opoto piny, ci lawote ilo woko malo; ento ŋat ma bedo kene tye ki can, pien ka opoto piny pe tye ŋat mo mukene ma twero ile woko malo. 11Dok ka jo aryo gubuto i kabuto acel kacel, gin ducu komgi bedo lyet, ento ka dano acel obuto i kabuto kene, ci kome twero bedo Lyet niŋniŋ? 12Kadi bed dano mo twero bwoyo ŋat ma tye kene-ni, ento jo aryo kulu bwoyo en woko marac twatwal. Pe tye ŋat mo ma twero codo tol adek ma giwiyogi kacel oyotoyot.\n13Awobi ma lacan dok maryek ber kato kabaka muti ma lamiŋ, ma pe doŋ winyo tam ducu ma gimiye, 14kadi bed giketo en me bedo kabaka kun oa ki i mabuc nyo kadi bed ginywalo en dano ma lacan i lobo ma lacen en oloyo. 15Abedo ka tamo bene pi jo ducu ma gibedo kwo i lobo man, kadi wa awobi meno matidi-ni bene, ma oleyo kakare. 16Aneno ni lwak jo ducu pe kwanne; awobi matidi ca obedo ka loyogi ducu. Ento io ma gibinywalogi lacen pe gibibedo ki yomcwiny mo i kome. Adada man bene gin ma konnye pe, dok rom ki ryemo kor yamo ma kodo.


Luka 11 ACO85 - Yecu onoŋo yam tye ka lega i kabedo mo; - Bible Search\nLok ma Yecu opwonyo i kom lega\n(Matayo 6.9-15; 7.7-11)\n1Yecu onoŋo yam tye ka lega i kabedo mo; ka doŋ otyeko, ci ŋat acel i kin lupwonnyene owacce ni, “Rwot, pwonywa ki lega, kit macalo yam Jon opwonyo lupwonnyene.”\n2Yecu odok iye botgi ni, “Ka wulego, wuwac kit man ni,\n‘Wonwa, giwor nyiŋi maleŋ. Ker meri obin.\n3Miwa nino ki nino camwa me nino ducu.\n4Iwek balwa, pien wan kikomwa waweko bal pa dano ducu ma gibalo botwa.\nPe iterwa i abita.’”\n5Dok owaco bitgi ni, “Aŋa i kinwu ma tye ki lareme ci bicito bote cwiny dyewor ka penye ni, ‘Larema, konya ki mugati adek; 6pien larema mo oa i wot, ocora, ci pe atye ki cam mo ma myero aket i nyime.’ 7En bidokke iye ki i ot ni, ‘Wek yela; doŋ acego doggola woko, wan ki litinona doŋ wabuto; pe atwero a malo ka mini gin mo.’ 8Atito botwu ni, kadi bed en pe bia malo ka miye gin mo pi bedo lareme, ento pi dide ci bia, bimiye gin ducu ma en mito. 9Dok acikowu ni, Wulegi, ci gibimiyo botwu; wuyeny, ci wubinoŋo, wudwoŋ doggola, gibiyabo botwu. 10Pien dano ma lego gimiye, ki ŋat ma yenyo bene, noŋo; ŋat ma dwoŋo doggola bene, gibiyabo doggola bote. 11Aŋa i kinwu ma won latin, ka latinne olege ni omiye rec, ci bimiye twol ma ka rec? 12Nyo ka olege ni omiye toŋŋweno, ci bimiye oton? 13Ka wun jo maraco wuŋeyo miyo mot mabeco bot litinowu, ci Wonwu ma tye i polo pe bikatowu, bimiyo Cwiny Maleŋ makato bot jo ma lege?”\n(Matayo 12.22-30; Marako 3.20-27)\n14Yam onoŋo Yecu tye ka ryemo cen ma pe loko; ka cen doŋ oa ki i kom dano ma onoŋo tye ki cen, ma te lebe oto, oloko, ci lwak guuro. 15-Ento jo mogo i kingi guwaco ni, “En ryemo cen pi twero pa Beeljebul ladit pa cen.” 16-Jo mukene onoŋo giyenyo lanyut ki bote ma a ki i polo, pi teme. 17Ento Yecu oŋeyo tamgi, ci owaco botgi ni, “Ka ker iye opokke aryo, ci ker meno lobone balle woko; ot poto i wi wadi. 18Catan bene ka opokke kene i dul aryo, ci kerre bicuŋ niŋniŋ? Pien wun wuwaco ni aryemo cen pi twero pa Beeljebul. 19Ka an aryemo cen pi twero pa Beeljebul, ci litinowu kono giryemo cen pi twero pa aŋa? Pi meno gin aye gibibedo luŋolkopwu. 20Ento ka ce an aryemo cen pi ciŋ Lubaŋa, ci doŋ wuŋe ni ker pa Lubaŋa doŋ obino botwu. 21Ka oteka ma oruko jami lwennye ducu tye ka gwoko gaŋ kalle, jamine ducu bedo ki kuc, 22ento ka dano ma kate ki tek olwenyo i kome ce oloye, bicoko jami lwennye ma ya en geno, bipoko jami ma yam en oyako ki bote. 23-Ŋat ma pe tuŋ bota, meno noŋo en lakworra, dok ŋat ma pe nywako coko kweda, keto mere aketa.\nKit ma cen marac dwogo kwede i kom dano\n24“Ka cen marac doŋ oa ki i kom dano mo, ci cito wirre i kabedo ma pii pe iye kun yenyo ka ma ebiywe iye; ento ka noŋone oloye woko, ci wacci, ‘Abidok gira i oda ka ma yam aa ki iye-ni.’ 25Ka obino, ci noŋo giyweyo i ot woko maleŋ, giyubo maber. 26En dok, cito kelo cen mukene abiro ma giraco gikate woko, ci gidonyo gibedo i ode-ni; lacen dano-nu bibedo marac makato kit ma onoŋo yam obedo kwede con.”\nGum me ada\n27Ka oloko lok man, ci dako mo ki i kin lwak owoto dwane, owacce ni, “Tye ki gum ic ma onywali, ki tuno ma idoto!” 28Ento Yecu ogamo ni, “Makato gitye ki gum, jo ma giwinyo lok pa Lubaŋa, dok gigwoko!”\nYalwak pa jo maraco gimito neno lanyut\n(Matayo 12.38-42; Marako 8.11-12)\n29-Ka lwak gumedde mapol, ci Yecu ocako waco ni, “Yalwak pa jo maraco giyenyo lanyut, ento pe gibimiyo botgi lanyut mo, kono lanyut pa lanebi Yona keken. 30-Pien kit macalo Yona yam odoko lanyut bot jo Nineve, kit meno Wod pa dano bene bidoko lanyut bot yalwak me kare man. 31-Kabaka ma dako ma tye yo tuŋ acuc bicuŋ kacel ki yalwak me kare man i kare me ŋolo kop, ci miyo kop loyogi; pien en oa ki i agikki lobo obino ka winyo ryeko pa Solomon, ento nen, gin madit makato Solomon tye kany. 32-Jo Nineve bicuŋ kacel ki yalwak man i kare me ŋolo kop, ci miyo kop loyogi, pien gin yam guŋut pi lok ma Yona onoŋo otito, ento nen, gin madit makato Yona tye kany.\nTara me kom\n(Matayo 5.15; 6.22-23)\n33-“Pe tye ŋatti mo ma cwinyo tara ci kano i gul, nyo umo auma ki aduku; ento cibo i wi okar, wek dano ducu ma gibino i ot gunen derone. 34Tara me komi aye waŋi; ka ce waŋi bal mo pe iye, ci komi kulu bibedo leŋ. Ento ka ce waŋi tye ki bal mo i kome, ci komi kulu bibedo i colpiny. 35Gwokke wek leŋo ma tye i ii-ni pe odok col. 36Doŋ ka komi kulu bedo i leŋo, kun colpiny pe iye, ci komi kulu bibedo leŋ, macalo tara ma menyi ki derone ka tye ka lyel.”\nYecu otuco pi can ma bipoto i kom Luparicayo ki lupwony-cik\n(Matayo 23.1-36; Marako 12.38-40; Luka 20.45-47)\n37Ka yam onoŋo tye ka lok, Laparicayo mo olwoŋe ka cam bote; Yecu odonyo i ot, obedo i dog cam. 38Laparicayo ouro ka oneno ni ocako cam ma pe koŋ ologo ciŋe. 39Rwot owacce ni, “Wun Luparicayo wulwoko ŋe kikopo ki ŋe atabo, kun iwu opoŋ yak ki tim maraco. 40Wun lumiŋmiŋ! Ŋat ma tiyo gin ma woko pe en aye bene otiyo gin ma i iye? 41Wumi gin ma i atabowu bot lucan wek okonygi; ci nen, jami ducu bibedo maleŋ botwu.\n42-“Ento wubineno can, wun Luparicayo, pien wumiyo dul me apar me oyado ki ocobo ki kit pot dekwu ducu, kun wuweko ŋolo kop atir ki maro Lubaŋa; meno ducu myero wutim kun pe wuweko magi bene. 43Wubineno can, wun Luparicayo, pien wumaro kabedo me dito i kacokke, dok wumito ni dano gumotwu i cuk. 44Wubineno can! Pien wurom ki lyel ma pe ginen ma dano woto i wigi kun pe giŋeyo.”\n45Ŋat acel i kin lupwony-cik ogamo doge ni, “Lapwony, ka iwaco kit man nyuto ni iyeto wa wan bene.” 46Yecu odokke iye ni, “Wubineno can, wun lupwony-cik bene! Pien wumiyo dano yeyo yec mapek, ma yeyone tek, kun wun kikomwu pe wugudo kadi ki lwet ciŋwu acel. 47Wubineno can, pien wucano got i wi lyel pa lunebi ma yam kwariwu guneko. 48Kit meno wun wucaden, wupwoyo tic pa kwariwu, pien gin guneko, wun wucano got i wi lyelgi. 49Pi man Ryeko pa Lubaŋa owaco ni, ‘Abioro botgi lunebi ki lukwena, jo mogo i kingi gibinekogi gibilibogi,’ 50wek remo pa lunebi ducu ma gionyo nia i acakki piny gicul kworre i kom yalwak me kare man, 51-cakke i kom remo pa Abel nio kwede i kom remo pa Jekaria ma oto i kin keno tyer pa Lubaŋa ki kabedo maleŋ. Iyo atito botwu ni, gibiculo kworre i kom yalwak me kare man. 52Wubineno can, wun lupwony-cik, pien wumayo layab me ŋeyo piny woko, kun wun kikomwu pe wudonyo iye, dok wugeŋo dano ma mito donyo iye bene.”\n53Ka doŋ oa ki kunnu, ci lupwonycik ki Luparicayo gucako dine matek ma girobo doge ki peny mapol, 54kun gikiye wek gimak lok ma a ki i doge.